Kadar pengangguran Malaysia turun kepada 3.7% pada Julai

Pasaran buruh Malaysia bertambah kukuh pada bulan Julai dengan kadar pengangguran mencatat 3.7%, iaitu menghampiri paras prapandemik berdasarkan penerbitan Statistik Tenaga Buruh.
Menteri di Jabatan Perdana Menteri (Ekonomi) Mustapa Mohamed berkata pencapaian itu adalah jauh lebih baik berbanding 4.5% yang dicatatkan pada tahun 2021 dan 4.2% pada Januari 2022.
Bilangan penganggur terus menurun kepada 620,700 orang pada Julai 2022 berbanding 630,600 orang pada bulan sebelumnya, manakala bilangan penduduk bekerja pada Julai 2022 terus mencatatkan pertumbuhan positif 0.3% kepada 15.98 juta orang, katanya.
“Mengikut sektor ekonomi, bilangan penduduk bekerja dalam sektor perkhidmatan semakin meningkat, terutamanya dalam aktiviti perkhidmatan makanan dan minuman; perdagangan borong dan runcit serta aktiviti pentadbiran dan khidmat sokongan.
“Guna tenaga dalam sektor pembuatan dan pembinaan turut menunjukkan peningkatan, kecuali bagi sektor pertanian, perlombongan dan pengkuarian yang mencatatkan penurunan dalam guna tenaga,” katanya dalam kenyataan hari ini.
Mustapa berkata kedudukan tenaga buruh pada Julai 2022 juga bertambah baik berikutan peningkatan berterusan dalam bilangan tenaga buruh sebanyak 0.2% bulan ke bulan merekodkan 16.60 juta orang.
Justeru, kadar penyertaan tenaga buruh (KPTB) yang lebih tinggi direkodkan pada bulan tersebut iaitu pada kadar 69.6%, katanya.
Beliau berkata pencapaian pasaran buruh yang lebih kukuh itu disokong oleh kedudukan ekonomi yang bertambah baik bagi suku kedua tahun 2022 dengan pertumbuhan ekonomi yang semakin kukuh pada kadar 8.9%.
Bagi separuh pertama tahun 2022, ekonomi negara berkembang sebanyak 6.9%.
“Peningkatan aktiviti ekonomi dan sosial yang kembali normal, terutamanya susulan pembukaan sempadan negara sejak 1 April 2022 telah memberi impak positif terhadap pasaran buruh negara yang telah mewujudkan lebih banyak peluang pekerjaan dan perniagaan.
“Momentum pemulihan pasaran buruh ini juga selaras dengan pelaksanaan inisiatif-inisiatif kerajaan di bawah kepimpinan perdana menteri, seperti program JaminKerja - Insentif Penggajian (JKIP) dan pewujudan Portal Pekerjaan Negara, MyFutureJobs,” katanya.
Mustapa berkata kerajaan akan terus berusaha untuk meningkatkan peluang pekerjaan dan mempertingkatkan kesejahteraan Keluarga Malaysia.
Beliau menjangkakan pasaran buruh akan terus kukuh pada suku tahun ketiga dengan jangkaan prestasi perniagaan lebih baik.
“Petunjuk keyakinan mencatat 4.7% bagi suku ketiga tahun 2022 berbanding 3.5% pada suku kedua.
“Ini menggambarkan situasi ekonomi dijangka lebih baik pada suku ketiga tahun ini,” jelasnya.


Mahkamah Persekutuan putuskan Najib tidak pernah pertikai RM42 juta masuk dalam akaunnya

Mahkamah Persekutuan memutuskan bahawa Najib Razak tidak pernah mempertikai RM42 juta didepositkan ke dalam akaun bank peribadinya sepanjang perbicaraan kes penyelewengan dana SRC International Sdn Bhd.
Panel lima hakim dipengerusikan Ketua Hakim Negara Tengku Maimun Tuan Mat ketika membacakan penghakiman setebal 15 muka surat itu berkata, teras pembelaan Najib adalah untuk mencabar elemen mens rea atau niat melakukan jenayah iaitu beliau menafikan pengetahuan bahawa dana itu adalah daripada SRC.
Hakim nombor satu negara itu berkata pihak pendakwaan berpendirian bahawa pihak pembelaan tidak wajar dipercayai kerana di satu pihak, mereka mendakwa RM42 juta yang dikatakan telah diperoleh secara salah oleh perayu (Najib) sehingga menyebabkan kerugian kepada SRC tidak beliau ketahui.
Beliau berkata sebaliknya, perayu juga menegaskan bahawa beliau telah dianiaya dalam konspirasi yang oleh ahli perniagaan dalam buruan Low Taek Jho atau Jho Low, Azlin Alias (ketika itu setiausaha sulit utama Najib), Nik Faisal Ariff Kamil (bekas ketua pegawai eksekutif SRC), dan pegawai bank.
“Perayu juga mempertahankan bahawa wang yang dikreditkan ke dalam akaun peribadi di bank AmIslamic yang menjadi subjek enam pertuduhan terakhir, adalah derma dari Arab Saudi.
“Responden berhujah mereka sentiasa mengekalkan dalam perbicaraan bahawa pembelaan sama sekali tidak konsisten dan bercanggah. Responden juga merujuk kepada bukti dokumen yang membuktikan perayu telah membelanjakan RM42 juta,” katanya.
Ketua hakim negara seterusnya berkata hakim Mahkamah Tinggi (Mohd Nazlan Ghazali) tidak terkhilaf dalam menilai semua keterangan yang dikemukakan berhubung pembelaan dan tidak mempercayai naratif pembelaan.
Tengku Maimun berkata mahkamah membuat kesimpulan bahawa keputusan Mahkamah Tinggi mengenai pembelaan adalah betul.
“Dalam membuat kesimpulan bahawa pihak pembelaan gagal menimbulkan keraguan munasabah terhadap kes pendakwaan, kami mendapati hakim Mahkamah Tinggi telah menjalankan analisis menyeluruh terhadap keterangan yang dikemukakan oleh pihak pembelaan.
“Oleh itu, kami tidak dapat membuat kesimpulan bahawa mana-mana dapatan Mahkamah Tinggi, seperti yang disahkan oleh Mahkamah Rayuan adalah jelas salah sehingga memerlukan campur tangan rayuan. Kami bersetuju bahawa pembelaan sememangnya tidak konsisten dan luar biasa sehingga tidak menimbulkan keraguan munasabah terhadap kes pendakwaan,” kata ketua hakim negara.


Tiada keperluan dokumen perjanjian perolehan ventilator ketika darurat, kata kementerian

Kementerian Kesihatan (KKM) hari ini memberitahu tiada keperluan bagi pihaknya menyediakan sebarang dokumen perjanjian bagi perolehan secara darurat ketika negara berdepan krisis kesihatan global akibat penularan pandemik Covid-19.
Timbalan Menteri Kesihatan Lukanisman Awang Sauni berkata, keadaan tersebut menjadi salah satu punca mengapa pembekal bertindak mengambil kesempatan dengan menghantar alat-alat ventilator yang tidak mengikut spesifikasi yang diminta.
Bercakap ketika perbahasan Laporan Ketua Audit Negara (LKAN) bagi tahun 2021 di Dewan Rakyat, beliau memberitahu terdapat kesegeraan dan keterdesakan daripada pihak KKM untuk mendapatkan alat perubatan itu ketika darurat.
Bagaimanapun, disebabkan had pergerakan ke negara-negara pembekal menyebabkan perolehan ventilator diperoleh melakukan konsep "cash and carry" dari negara-negara pembekal.
Beliau menjelaskan, untuk perolehan sewaktu darurat KKM mengemukakan spesifikasi yang berkaitan kepada para pembekal.
Kemudian, para pembekal akan mengemukakan cadangan alat-alat ventilator melalui katalog ataupun brosur untuk dipertimbangkan oleh pegawai-pegawai KKM.
"Penghantaran dibuat secara berfasa dan ambil masa yang panjang kerana permintaan dan persaingan yang sangat tinggi di negara-negara Eropah.
"Dan harga naik empat kali ganda dari harga biasa.
"Sememangnya dalam keadaan darurat (menjadi) amat terhad untuk lihat alat-alat ventilator secara fizikal," katanya.
Bagaimanapun, beliau menegaskan KKM tetap berjaya mendapatkan perolehan ventilator seperti yang disasarkan untuk memenuhi perkhidmatan yang tinggi dalam sektor kesihatan awam ketika itu.
Penjelasan Lukanisma muncul selepas segelintir ahli Parlimen Pakatan Harapan (PH) menganggap keengganan blok pembangkang membahaskan LKAN di Parlimen kerana mahu mengelak salah laku KKM di bawah pentadbiran terdahulu terbongkar.
Semalam, Ahli Parlimen Jelutong RSN Rayer berkata terdapat ketirisan berlaku dalam perolehan KKM bagi tujuan pembekalan vaksin, ventilator dan pelbagai perkara lain.
Lukanisman memberitahu Dewan Rakyat berdasarkan garis panduan perbelanjaan dalam tempoh darurat menyatakan tidak perlu menggunakan dokumen perjanjian.
Katanya lagi, sehingga kini terdapat kira-kira 104 unit ventilator yang tidak dapat digunakan akan digantikan semula dengan unit ventilator yang baru dengan syarikat pembekal.


Moratorium sewa PPR dilanjut sehingga hujung 2022

Kerajaan hari ini mengumumkan moratorium bayaran sewa sedia ada kepada penghuni Projek Perumahan Rakyat (PPR) di bawah seliaan kementerian perumahan dan kerajaan tempatan (KPKT) diteruskan sehingga akhir tahun 2022.Perdana Menteri Ismail Sabri Yaakob berkata, langkah itu merupakan komitmen kerajaan untuk tidak meminggirkan penghuni PPR yang rata-rata terdiri daripada golongan B40.“Langkah ini akan memberi manfaat kepada kira-kira 10,000 isi rumah atau 50,000 penghuni PPR melibatkan tanggungan kewangan kerajaan berjumlah RM18.84 juta,” katanya ketika melancarkan Rumah Ikram Keluarga Malaysia di Putrajaya hari ini yang turut dihadiri Menteri Perumahan dan Kerajaan Tempatan Reezal Merican Naina Merican.Moratorium sewaan PPR pertama kali dilaksanakan pada tahun lepas dan dilanjutkan sehingga Mac tahun ini.Ismail turut mengumumkan penambahan 1,000 unit Rumah Ikram Keluarga Malaysia kepada 2,000 unit, dengan 10,000 isi rumah bakal menerima manfaat.Katanya, rumah tersebut merupakan langkah penampan bagi menyediakan kediaman kepada rakyat Malaysia yang terkesan dari segi pendapatan atu kehilangan pekerjaan dan 1,000 unit pertama disediakan di PPR Kuala Lumpur, Selangor, Kedah, Kelantan dan Johor.Dalam pada itu, Ismail mengumumkan bahawa semua penerima Rumah Ikram Keluarga Malaysia bakal menikmati pengecualian bayaran sewa selama enam bulan bermula dari tarikh menerima kunci yang  membabitkan tanggungan RM3 juta.“Ini bagi membolehkan penerima khususnya ketua isi rumah menumpukan usaha untuk merancakkan ekonomi keluarga” katanya.


Kementerian sasar 5,000 produk usahawan luar bandar dipasarkan di platform e-dagang

Kementerian Pembangunan Luar Bandar (KPLB) menyasarkan untuk memasarkan sebanyak 5,000 produk usahawan luar bandar melalui platform e-dagang dalam Rancangan Malaysia Ke-12 (RMK12).
Ketua Setiausaha KPLB Ramlan Harun berkata sasaran itu juga melibatkan 5,000 usahawan luar bandar dan dijangka dapat dicapai menjelang akhir 2025.
"KPLB turut menyediakan peruntukan sebanyak RM20 juta di dalam RMK12 bagi mempergiat program e-dagang dan pendigitalan kepada usahawan luar bandar di bawah bimbingan kementerian.
"Antara inisiatif yang telah diperkenalkan ialah [email protected] yang membantu usahawan luar bandar memasarkan produk secara dalam talian melalui platform e-dagang dan aplikasi digital," katanya.
Beliau berkata demikian kepada pemberita sempena Program Pendigitalan Usahawan (PPU) Luar Bandar siri ketiga di Pusat Konvensyen Antarabangsa Kota Kinabalu hari ini.
Siri pertama PPU telah diadakan di KPLB Putrajaya pada Jun lepas dan siri kedua di Pulau Pinang pada Julai, sebelum siri terakhir yang diadakan di Sabah.
Ramlan berkata melalui tiga siri PPU pada tahun ini, seramai 700 usahawan luar bandar di seluruh negara telah menyertai PPU.
Menurutnya KPLB amat menggalakkan penglibatan lebih ramai usahawan luar bandar dalam pendigitalan kerana ia menjadi trend perniagaan pada masa kini bagi mempersiapkan mereka kepada Revolusi Industri 4.0.
"KPLB akan melipatgandakan usaha supaya semua sasaran akan dapat dicapai menjelang akhir RMK12," katanya.


Kemasukan pelancong meningkat, Thailand perketat langkah keselamatan

Perdana Menteri Thailand Prayut Chan-o-cha mengarahkan kawalan keselamatan ditingkatkan bagi melindungi pelancong memandangkan peningkatan ketibaan ke negara Asia Tenggara itu.
Prayut menggesa jabatan berkaitan, polis dan pengusaha perniagaan pelancongan meningkatkan langkah keselamatan di semua tempat selain memastikan keselamatan kesihatan awam, menurut timbalan jurucakap kerajaan Traisuree Taisaranakul pada Khamis.
Traisuree berkata ekoran kemasukan pelancong yang berterusan semasa musim sibuk, keselamatan pelancong tempatan dan asing penting bagi memastikan mereka terus yakin untuk melakukan perjalanan di negara ini, lapor Xinhua.
Sehingga 5 Disember, Thailand menerima 9.78 juta pelancong antarabangsa, menurut Pihak Berkuasa Pelancongan, dijangka jumlah itu akan mencecah 10 juta menjelang 10 Disember.
Jumlah itu meningkat daripada 6.7 juta ketibaan pelancong yang direkodkan pada 2021, namun masih jauh berbanding paras tertinggi yang dicatatkan pada 2019 iaitu 40 juta, menurut data Kementerian Pelancongan dan Sukan.
Prayut turut mengarahkan Kementerian Pengangkutan menghubungi syarikat penerbangan antarabangsa untuk menambah penerbangan bagi memenuhi permintaan yang meningkat, kata jurucakap kerajaan Anucha Burapachaisri pada Selasa.
Sektor pelancongan yang terjejas teruk oleh pandemik Covid-19 adalah antara pemacu ekonomi utama Thailand dan sumber pekerjaan utama. Pemulihan sektor pelancongan akan menyumbang kepada pemulihan pesat ekonomi negara secara berterusan.


Makna pembukaan sekolah bagi keluarga B40

Berita pembukaan sekolah bukanlah sesuatu yang menggembirakan bagi Mohd Zaini Shamsudin, 42, yang bekerja sebagai pemandu lori dengan pendapatan RM1,000 sebulan.Apatah lagi apabila enam daripada lapan orang anak-anaknya masih bersekolah dan selepas kesukaran berdepan dengan pengajaran dan pembelajaran di rumah (PdPR), Zaini perlu memikirkan bagaimana mencari wang tambahan untuk kemasukan semula ke sekolah.Namun Zaini yang menetap di Taman Rinching di Semenyih, Selangor bernasib baik kerana isterinya Norhanita, 41, tidak pernah merungut malah mendidik anak-anaknya untuk sentiasa bersyukur dengan apa sahaja yang ada.“Saya dan suami berkahwin selepas masing-masing gagal dalam perkahwinan terdahulu. Suami saya sendiri mempunyai lima orang anak dengan isteri pertama. Saya pula mempunyai tiga orang anak dengan suami sebelum ini,” kata Norhanita apabila ditemui MalaysiaNow.“Meskipun mereka semua adik beradik tiri tetapi mereka saling memahami dan membantu sesama sendiri malah faham kesusahan yang ditanggung oleh ayah mereka.”Norhanita berkata, dia tidak dapat bekerja kerana mempunyai penyakit tiroid dan perlu ke hospital setiap bulan untuk mendapatkan rawatan.“Jadi kami redha dan menjalani kehidupan serba sederhana malah adakalanya sampai tidak ada beras untuk makan.”NorHanita Abdul Halim tidak dapat bekerja kerana menghidap penyakit tiroid.Menurut salah seorang anaknya, Nurisha Ezzatie Mohd Nawan, selagi baju atau kasut masih boleh dipakai meskipun ada yang sudah koyak atau “senteng” mereka akan tetap menggunakannya.“Ketika ada kelas PdPR kami secara bergilir-gilir akan guna telefon bimbit mak untuk belajar atau buat kuiz. Tapi ada masanya kami terlepas juga kelas PdPR apabila kredit mak habis untuk layari internet.“Tapi kami semua tidak pernah merungut kami faham hanya ayah seorang sahaja yang cari nafkah,” katanya kepada MalaysiaNow.Derita ibu tunggalSeorang ibu tunggal Norfaizatul Azliana, 39 yang turut menetap di Taman Rinching, bekerja di sebuah restoran makanan segera dengan pendapatan RM1,400 sebulan.Dengan pendapatan itulah digunakan Norfaizatul untuk membesarkan tujuh orang anak-anak adiknya yang tidak dapat menjaga mereka termasuk dua orang anaknya sendiri.Norfaizatul Azliana tabah menjaga tujuh anak saudaranya.Akan tetapi Norfaizatul tidak menganggapnya sebagai satu bebanan dan sepenuh kasih sayang dicurahkan kepada semua anak saudaranya itu.“Saya sayang mereka semua macam anak saya sendiri. Saya tidak pernah anggap mereka orang luar. Apa saya makan itulah yang dia orang makan.“Walaupun ada masa saya susah sangat sehingga tak mampu nak minta tolong sesiapa tetapi dengan sikap anak-anak saudara saya ini yang sentiasa dengar kata dan bantu sesama sendiri membuatkan saya sentiasa berusaha berikan yang terbaik kepada mereka,” katanya sambil menunjukkan bil elektrik yang sudah tertunggak hampir RM6,000 sejak 2019 kepada MalaysiaNow.Daripada tujuh beradik yang terdiri daripada empat lelaki dan tiga perempuan, empat daripada mereka yang berusia 15, 12, 11 dan 9 tahun perlu meneruskan persekolahan.Manakala tiga lagi beradik berusia lima, tiga tahun dan 10 bulan pula dijaga secara bergilir-gilir oleh abang dan kakaknya sebaik sahaja pulang daripada sekolah.Anak-anak daripada keluarga kurang pendapatan hanya bersyukur dengan kasut sekolah tahun lepas.Bagi mereka, jika diberi baju terpakai yang masih elok sudah memadai untuk meneruskan persekolahan agar tidak ketinggalan pelajaran.Pengerusi Badan Bukan Kerajaan (NGO) Pertubuhan Warga Prihatin Hulu Langat, Fairuz Rusli yang sentiasa membantu kedua-dua keluarga ini dari segi bahan keperluan asas, tetap mengharapkan sumbangan orang ramai.“Setiap bulan saya pasti akan bertanya khabar kedua-dua keluarga ini jika ada apa-apa bantuan yang diperlukan.“Kami selalu beri bantuan barang makanan asas iaitu dinamakan ‘kotak rezeki’ terdiri daripada tepung, gula, beras, kicap, bawang, telur dan beras. Kami berikan kepada keluarga yang memohon atau cari sendiri mereka yang susah.“Selagi saya mampu saya pasti akan bantu. Tapi dalam masa yang sama saya juga perlukan sumbangan dalam bentuk wang tunai bagi membantu mereka membayar tunggakkan bil elektrik, air atau sewa rumah,” katanya kepada MalaysiaNow.Katanya termasuk di kawasan Hulu Langat, dianggarkan 700 keluarga yang susah dan terkesan akibat pandemik Covid-19 termasuk Orang Asli.


Keputusan bubar Parlimen hendaklah dirunding dengan PN, kata Muhyiddin

Sebarang keputusan untuk membubarkan Parlimen hendaklah dirunding dengan Perikatan Nasional (PN), kata Pengerusi PN Muhyiddin Yassin.Menerusi catatan di Facebook, Muhyiddin yang juga presiden Bersatu berkata ini kerana PN merupakan sebahagian daripada parti yang membentuk kerajaan Persekutuan hari ini.Beliau berkata perkara itu dinyatakannya semasa pertemuan pimpinan PN bersama Perdana Menteri Ismail Sabri Yaakob di Sri Perdana, Putrajaya Sabtu lalu.“Kami membincangkan hal ehwal semasa yang berkaitan dengan kepentingan rakyat dan negara. “Dalam pertemuan ini Yang Amat Berhormat Perdana Menteri menekankan hubungan kerjasama dengan PN dalam kerajaan Persekutuan dan memberikan komitmen untuk berunding dengan PN dalam menentukan dasar-dasar utama negara,” menurut catatan itu.Turut hadir dalam pertemuan itu Presiden PAS Abdul Hadi Awang, Presiden Parti Solidariti Tanah Airku (Star) Jeffrey Kitingan, Presiden Parti Progresif Sabah (SAPP) Yong Teck Lee dan Presiden Gerakan Dominic Lau Hoe Chai.


Tiada permohonan maaf, tak perlu ungkit kisah silam, kata DAP

Setiausaha Agung DAP Anthony Loke tidak menyampaikan sebarang permohonan maaf daripada partinya kepada Umno, setelah digesa berbuat demikian oleh Ketua Pemuda Umno, Dr Akmal Saleh.
Sebaliknya, Loke yang juga menteri pengangkutan itu menggesa semua pihak dalam kerajaan campuran untuk “move on” daripada persengketaan lama.
Katanya, meskipun DAP menghormati pandangan Akmal, parti itu bersetuju dengan inti pati ucapan dasar Presiden Umno Ahmad Zahid Hamidi yang menyeru semua pihak melupakan kisah silam.
"Kalau terus berpolemik kisah-kisah silam, tak akan berkesudahan.
“Kerajaan telah terbentuk selama enam bulan. Setakat ini tak timbul apa-apa isu berkenaan ketidakserasian," katanya ketika ditemui pemberita semasa menghadiri Perhimpunan Agung Umno di Kuala Lumpur hari ini.
Akmal menuntut permohonan maaf daripada DAP atas tohmahan yang dilakukan kepada parti Melayu itu ketika berucap pada sesi penggulungan pada perhimpunan agung sayap tersebut semalam.
Gesaan itu diredakan oleh Zahid apabila beliau menyatakan DAP tidak perlu mohon maaf kepada Umno.
Pada awal pembentukan kerajaan campuran, Loke terbang ke Sarawak untuk memohon maaf kepada Gabungan Parti Sarawak (GPS) atas perselisihan mereka selama ini.
Jelas beliau yang juga ahli Parlimen Seremban, semua parti perlu berlapang dada dan menumpukan cabaran-cabaran yang mendepani kerajaan campuran.
Akmal sebelum ini menegaskan sayapnya tidak akan menjemput parti lain ke Perhimpunan Agung Pemuda Umno.
Pimpinan Pakatan Harapan (PH) dan parti komponen lain bagaimanapun hadir ke Perhimpunan Agung Umno yang sedang diadakan di Pusat Dagangan Dunia (WTC), atas jemputan parti itu.


Agong ucap tahniah kerajaan berjaya tingkatkan pelaburan Malaysia, kurangkan pengangguran

Yang di-Pertuan Agong hari mengucapkan tahniah di atas kejayaan kerajaan yang berjaya menyediakan lebih dari 500,000 peluang pekerjaan sekali gus meningkatkan pelaburan dalam negara sehingga melebihi RM220 bilion pada pada 2021.Dalam titah dirajanya pada pembukaan Mesyuarat Kelima Parlimen ke-14 hari ini,Sultan Abdullah Sultan Ahmad Shah berkata antara petunjuk pemulihan ekonomi adalah kadar pengangguran yang semakin berkurangan selain pasaran buruh yang bertambah baik.“Beta mengucapkan syabas atas kejayaan kerajaan menyediakan sejumlah 558,633 penempatan pekerjaan kepada rakyat beta berbanding sasaran sebanyak 500,000 bagi tahun 2021.“Manakala bagi tahun 2022 di bawah inisiatif Jamin Kerja Keluarga Malaysia, kerajaan menyasarkan penyediaan hampir 600,000 peluang pekerjaan.”Menurutnya, pemulihan ekonomi negara adalah demi kelangsungan perniagaan serta penjanaan semula aktiviti ekonomi selain memastikan Malaysia kekal sebagai pengeksport dan destinasi pelaburan utama di rantau ini.“Tindakan proaktif kerajaan dalam mencerdas dan meningkatkan prestasi pelaburan dan perdagangan negara demi menjana pertumbuhan ekonomi yang lestari telah mendapat pengiktirafan dari institusi global,” katanya.Menurut indeks menurut Indeks Peluang Global Milken Institute 2022, Malaysia berada pada kedudukan No 1 dalam Asia Tenggara sebagai negara paling berpotensi untuk menarik pelabur asing bagi kategori negara membangun.Penilaian tahunan ini, yang dibuat untuk membantu memaklumkan keputusan pelaburan global pelabur dan pembuat dasar, menilai sebuah landskap pelaburan ekonomi dengan menggunakan pembolehubah seperti prospek ekonomi makro, akses kepada perkhidmatan kewangan, potensi untuk inovasi dan pembangunan masa depan, dan banyak lagi.Indeks Peluang Global 2022 itu termasuk satu laporan yang memberi tumpuan kepada Asia Tenggara yang membangun, sebuah rantau yang kemasukan modal boleh membawa kepada peningkatan inovasi, penciptaan peluang pekerjaan dan berdaya saing.Dalam pada itu, Sultan Abdullah juga memetik data jumlah pelaburan diluluskan pada 2021 bagi sektor perkilangan dan perkhidmatan, mengatakan pencapaian prestasi pelaburan dalam negara juga sangat memberangsangkan.“Jumlah pelaburan yang diluluskan pada tahun 2021 bagi sektor perkilangan dan perkhidmatan di bawah seliaan Lembaga Pembangunan Pelaburan Malaysia (Mida) bernilai RM220.8 bilion dengan 80,000 peluang pekerjaan baru turut dicipta bagi bakat-bakat tempatan.“Ini menjadikan sasaran jumlah eksport negara seperti yang digariskan dalam Rancangan Malaysia Ke-12 sebanyak RM1.25 trilion menjelang tahun 2025 telah berjaya dicapai empat tahun lebih awal,” katanya sambil menyatakan beliau yakin kejayaan ini mencerminkan keyakinan pelabur asing terhadap asas-asas ekonomi dan ekosistem pelaburan negara.


Tenet: Filem unggul Nolan

Ada karya pengarang Hadiah Nobel yang sukar dibaca. Plotnya rancu, malah kadang dalam banyak keadaan, tiada cerita yang dapat dipegang.Karya-karya Kenzaburo Oe (Jepun), Elfriede Jelinek (Austria), Herta Muller (Romania) dan Jose Saramago (Portugal) misalnya menuntut kesabaran untuk menghabiskannya.Malah selalu, karya mereka mesti dibaca lebih dari sekali untuk memahami wacana, naratif, dan juga kehalusan seninya.Karya filem hasilan Christopher Nolan menurut saya adalah seperti itu. Ia terletak dalam kelas tersendiri, dan bukan semua penikmat filem akan menelannya dengan mudah.Ambil sahaja plot jenis Sisyphien dalam Dunkirk (2017) yang dibaur dengan pelbagai latar masa, atau Inception (2010) yang sangat banyak lapisnya dan memerlukan ketabahan menonton.Tenet (2020) yang masih ditayangkan di banyak pawagam (meskipun dunia dilanda pandemik) menyuguhkan formula serupa. Ia adalah filem kelasan untuk penikmat yang juga kelasan.Sebagai filem aksi dan perisikan yang menampilkan bintang-bintang seumpama John David Washington, Robert Pattinson, Elizabeth Debicki, Dimple Kapadia, Michael Caine, dan Kenneth Branagh ia sudah tentu dinanti-nantikan.Trilogi Batman meletakkan Nolan dalam darjat agung. Pun, ramai yang kecundang untuk memahami apatah lagi mengikuti karya Nolan kali ini.Sekali lagi, karya sastera bertaraf Nobel tidak sesuai dibaca oleh penikmat karya picisan. Demikian jugalah, filem garapan Nolan. Ia bukan untuk mereka yang kuasa cerapan seninya lemah.Filem-filem Nolan gemar memainkan salah satu rukun naratif yang paling penting. Bukan, bukan plot. Akan tetapi latar masa dan sudut pandang.Menerusi latar masa yang sering dikecahkan plot itu datang. Malah, ada kemungkinan cara Nolan berkarya itu aneh kerana memulai dengan latar masa dan barulah datang plot.Ambil sahaja Interstellar (2014) yang menggugah jiwa kerana wataknya seorang angkasawan menempuh pelbagai ragam masa. Misalnya dia masih muda ketika menziarahi anak perempuannya yang sudah terlalu tua dan nazak di katil masa hadapan.Dunkirk pula memutar tiga latar masa serentak untuk dibaurkan dengan tujuan menduga penonton.Christopher Nolan sekali lagi memainkan latar masa serta sudut pandang lantas menjungkir-balikkan plot.Inilah ramuan Tenet. Watak utama Tenet, Sang Protagonis (lakonan hebat Washington) adalah seorang perisik rahsia yang perlu memanfaatkan masa untuk menghentikan Perang Dunia Ketiga.Terdapat kebuk masa yang boleh mengundurkan seseorang sepuluh minit lewat, dan menghantar juga ke sepuluh minit awal.Penjenayah Rusia terkenal, Andrei Sator lakonan merecup meletupan oleh tokoh teater Inggeris Kenneth Branagh menguasai kebuk masa itu, dia berhasrat untuk memusnahkan dunia.Protagonis yang datang dari masa hadapan perlu menghentikannya, dan mendorong Protagonis di masa silam untuk melakukannya dengan betul.Untuk menjadikan semua itu kenyataan, dia memerlukan bantuan Neil, lakonan mengesankan Robert Pattinson.Ibarat karya penerima Hadiah NobelDi tengah-tengah kehuru-haraan menghentikan kemungkinan berlakunya Perang Dunia Ketiga, Sang Protagonis mendapati kunci konflik terletak di tangan Priya seorang peniaga senjata haram (lakonan Dimple Kapadia).Sang Protagonis ikut terseret dalam masalah rumahtangga Sator, dan berusaha menyelamatkan Kat (lakonan Elizabeth Debicki). Di tengah naratif yang plotnya berjalan simpang-siur, muncul Ives lakonan Aaron Perry Taylor-Johnson, salah seorang tentera yang menyudahkan operasi dari masa hadapan itu.Menonton Tenet ialah seperti membaca karya sastera penerima Hadiah Nobel yang kompleks. Setiap dialog perlu diawasi (jangan ke tandas!), setiap mise en scene (yakni apa yang diletakkan di skrin) seperti kod warna pada bahu watak mesti diamati; dan setiap perbincangan sains (hukum fizik yang membuatkan masa boleh berundur) perlu dicermati.Tanpa kecekapan membaca semua itu, penonton hanya akan terpinga-pinga oleh letupan, undur dan maju latar masa. Penonton yang pandai sedikit mungkin akan dapat merasai lakonan hebat bintang utamanya.Oleh itu Tenet sekali lagi menyediakan empat lima lapis naratif dan wacana yang perlu dihadam. Untuk itu menontonnya sekali adalah mustahil.Maka tontonan kali kedua misalnya akan membolehkan kita mengerti yang Neil adalah anak Kat dan Sator, yang akan bekerjasama di masa hadapan dan Neil datang dari masa hadapan untuk menemukan Sang Protagonis dengan ibunya.Tontonan kali kedua juga akan membolehkan kita menangkap bahawa Tenet bukan sekadar bermakna Rukun, nama operasi masa hadapan itu.Akan tetapi lebih kepada kata ten (sepuluh yang dibaca pangkal hujung akan dieja sebagai Tenet). Tontonan kali ketiga akan memahamkan kita yang Tenet bukan mengenai pengembaraan masa tetapi bagaimana kiranya jika masa mengundur (peluru yang ditembak masuk kembali ke dalam kelongsong pistol).Juga tontonan kali lain akan membuatkan kita yakin bahawa Neil sebenarnya sudah mati dalam usaha melepaskan Sang Protagonis dan Ives.Lebih dahsyat, Sang Protagonis sebenarnya sudah lama mati setelah mengambil pil bunuh diri ekoran kegagalan operasinya di panggung opera Kiev. Ini bermakna hero sudah mati di awal filem.Permainan latar masa itu dirumitkan pula dengan sudut pandang yang berbeza-beza. Ia membingungkan kita misalnya mengapa Priya dibunuh akhir cerita kerana berhasrat membunuh Kat dan anaknya.Uji diri andaIves kembali dari jalur masa lain di masa hadapan untuk memburu Protagonis dan membunuhnya ekoran dia memiliki salah satu bahagian plutonium. Tenet menjadi luar biasa kerana ini.Juga seperti karya Hadiah Nobel, naratif Tenet bukan sekadar untuk dirungkai tetapi juga sebenarnya dinikmati berkali-kali. Naratif Tenet tidak menyediakan sebab dan akibat yang utuh. Mampuskan dengan kausaliti.Jangan cari plot. Itulah puncanya ramai audien yang bingung menonton Tenet kerana mereka mencari cerita. Hukum cerita di panggung Hollywood ialah penghabisan.Nolan mengabaikan semua rukun sedia ada. Dia hadir sebagai seorang pakar dramaturgi, cuma mediumnya adalah gambar bergerak (wayang).Salah satu hukum naratif yang saya pelajari lama dahulu ialah seseorang karyawan mesti menguasai tema, plot, watak, latar masa dan tempat, serta sudut pandang.Setiap tunjang naratif ini ada hukum-hakamnya yang pantang dilanggar. Pun, hukum-hakam cerita bukanlah hukum-hakam alam.Setelah menguasai semua itu seseorang karyawan bebas melanggar dan mengutak-ngatikkannya. Itulah yang Nolan lakukan, merubah hukum.Pelanggaran rukun (tenet) ini kita perlu fahami ibarat terma yang beliau sukai dalam Tenet, merubah algoritma.Sekarang, sila uji diri anda. apakah anda benar-benar penikmat seni kelasan atau rendahan. Uji diri dengan menonton Tenet.


Langkawi

Saya baru pulang daripada lawatan tiga hari ke Langkawi. Langkawi hijau, iaitu bebas dari Covid-19.Namun penduduk patuh prosedur operasi standard (SOP) dan pemeriksaan untuk Covid-19 dikenakan kepada semua pelawat.Tetapi semasa saya di sana saya dapati keadaan muram. Perintah Kawalan Pergerakan (PKP) yang dikenakan di daratan akibat Covid-19 menjejaskan industri pelancongan Langkawi.Hanya dua tiga penerbangan sahaja dari Subang/Sepang masuk Langkawi tiap hari.Jadual penerbangan masuk, serta perkhidmatan feri amat berkurangan setelah kawalan pergerakan terbaru dikenakan ke atas Selangor, terutamanya.Walaupun beberapa bulan lalu terdapat peningkatan kemasukan pelancong tempatan, malangnya pertambahan mendadak kes-kes Covid-19 membantutkan kedatangan pelancong ke Langkawi.Peniaga-peniaga merungut, banyak kedai ditutup, ada yang hanya sementara tetapi ada juga yang gulung tikar.Pusat-pusat pelancongan kelihatan sepi. Kereta-kereta sewa banyak yang tersadai kerana ketiadaan pelanggan. Restoran-restoran yang dulunya tumpuan pelancong juga sepi.Ternyata PKP terbaru ini menjejas sektor pelancongan kerana ramai pelancong tempatan, terutamanya dari Selangor dan Kuala Lumpur tidak dapat berkunjung ke Langkawi.Saya khuatir kesan jangka panjang kepada ekonomi Langkawi dan kepada kehidupan penduduk pulau ini.Sebenarnya terdapat banyak cara dan cadangan untuk memperbaiki ekonomi Langkawi.Tetapi setakat ini kebenaran kerajaan tidak dapat diperolehi.Mungkin ia disebabkan wabak Covid-19. Tetapi jika dirancang dengan mengambilkira SOP Covid-19, industri pelancongan dan lain-lain industri boleh diperbaiki.Ini bukan sahaja boleh dilakukan tanpa peruntukan kerajaan tetapi boleh menyumbang kepada pertambahan dana Kerajaan.Saya fikir penyakit ini akan ambil masa yang lama. Kita tidak mungkin dapat hapus terus penyakit ini dalam masa terdekat.Sementara itu, rakyat perlu terus hidup dan menjana pendapatan untuk sara kehidupan serta keluarga. Mereka harus diberi peluang jika tidak negara akan mengalami kehancuran ekonomi.Mungkin ada sesiapa dalam kerajaan yang boleh dengar rintihan peniaga kecil seperti ini dan beri pertimbangan. Saya akan terus berikan idea lain jika ianya dapat membantu.* Dr Mahathir Mohamad merupakan bekas perdana menteri Malaysia selama dua kali.* Tulisan ini merupakan pandangan penulis yang tidak semestinya mencerminkan pendirian MalaysiaNow.


Ku Li gesa menteri Umno letak jawatan hari ini

Perhimpunan Agung Umno dijangka akan mengusulkan gesaan terhadap ahli-ahli partinya yang memegang jawatan Kabinet dan syarikat berkaitan kerajaan (GLC) untuk meletak jawatanPengerusi Jemaah Penasihat Umno, Tengku Razaleigh Hamzah berkata mereka harus meletakkan jawatan hari ini sekali gus memberikan mesej kepada Perdana Menteri Muhyiddin Yassin bahawa beliau tidak lagi memiliki majoriti untuk menjadi kerajaan.“Bagaimana dia (PN) boleh terus berkata dia memiliki majoriti sedangkan ketika orang kita akan menarik diri.“Selama ini dia mendapat sokongan kita dan sekiranya orang kita tarik diri jika mereka dengar ucapan presiden tadi pidato sebentar tadi dalam panggilan balas oleh 147 bahagian yang meminta untuk menarik sokongan anda dan berhenti menyokong kepemimpinan PN jadi saya rasa mereka akan runtuh,” kata Ku Li kepada pemberita hari ini.Difahamkan usul tersebut akan dibentangkan dalam sidang perhimpunan hari ini bagi menggesa menteri-menteri Umno untuk letak jawatan dari Kabinet.Menurutnya, menteri-menteri Umno perlu meletak jawatan menteri, timbalan menteri, pengerusi GLC lantikan PN kerana parti itu tidak ada kena mengena lagi dengan PN“Mereka sepatutnya menarik diri sekiranya mengikuti keputusan parti. Inilah ketetapan yang diputuskan dalam Perhimpunan Agung Umno hari ini.”Dalam ucapannya hari ini, Presiden Umno Ahmad Zahid Hamidi berkata keputusan untuk memutuskan hubungan dengan kerajaan PN mencerminkan sentimen-sentimen akar umbi di samping turut mengulang tuduhan bahawa Bersatu mengetepikan Umno dalam pentadbiran.Keputusan tersebut dibuat pada bulan Februari lalu ketika mesyuarat majlis kerja tertinggi (MKT) parti.Zahid dilihat berusaha untuk mendapatkan sokongan mandat daripada perwakilan dalam perhimpunan agung kali ini.Namun pimpinan parti itu berkata Umno akan kekal bersama kerajaan sehingga Parlimen dibubarkan bagi pelaksanaan Pilihan Raya Umum ke-15 (PRU15).Ku Li adalah antara pemimpin Umno yang membantah parti itu bekerjasama dengan Bersatu yang diketuai Muhyiddin.Zahid dan bekas perdana menteri Najib Razak adalah pemimpin Umno yang mempromosi pandangan tersebut selain turut memulakan usaha untuk kerjasama dengan Presiden PKR Anwar Ibrahim.Zahid dan Najib turut menyokong Anwar sebagai perdana menteri dalam sebuah surat kepada Istana Negara pada Oktober tahun lalu.Dalam pentadbiran PN, Umno diberikan beberapa kerusi menteri termasuk Ahli Parlimen Rembau Khairy Jamaluddin yang ketika ini menjadi penyelaras dalam program imunisasi Covid-19 peringkat kebangsaan.Walaupun ahli-ahli Umno meletakkan jawatan mereka dari Kabinet, MalaysiaNow difahamkan pentadbiran Muhyiddin tidak terjejas susulan perintah darurat masih berkuatkuasa.


PBB tak berhasrat kembali sertai BN, kata Fadillah

PBB Sarawak, buat masa ini tidak berhasrat untuk menyertai semula Barisan Nasional (BN) sebagai persiapan menghadapi Pilihan Raya Negeri (PRN) Sarawak ke-12.Naib Yang Dipertua Kanan PBB Fadillah Yusof berkata setakat ini, parti itu berpendirian untuk kekal bersama Gabungan Parti Sarawak (GPS).“Sekarang kami bersama kerajaan Persekutuan dan bekerjasama erat dengan Perikatan Nasional (PN) yang merupakan gabungan ahli-ahli Parlimen Bersatu, PAS, Umno dan juga komponen-komponen BN.“Bagi kita apa yang penting ialah kita fokus kepada Sarawak sendiri dalam konteks pembangunan dan hak-hak Sarawak di bawah Perjanjian Malaysia 1963…kita akan kekal di bawah GPS tetapi akan bekerjasama dengan semua pihak,” kata Fadillah yang juga menteri kanan kerja raya.Beliau bercakap kepada pemberita selepas melancarkan Pelan Strategik Jabatan Kerja Raya (JKR) 2021-2025 di Kuala Lumpur hari ini.PBB sebelum ini bertindak keluar daripada BN selepas Pilihan Raya Umum ke-14 (PRU14) yang lepas.Selain PBB, tiga parti lain dalam GPS ialah Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).PRN Sarawak ke-11 diadakan pada 7 Mei 2016 dan tempoh akhir untuk mengadakan PRN berikutnya ialah pada Julai tahun depan.


PdPR turut gunakan bahan pembelajaran manual, kata menteri

Pelaksanaan kaedah pengajaran dan pembelajaran di rumah (PdPR) tidak hanya meliputi pembelajaran dalam talian semata-mata, sebaliknya turut merangkumi bahan bantuan pembelajaran berbentuk manual.Menteri Kanan Pendidikan Radzi Jidin berkata bahan manual itu boleh disediakan mengikut kesesuaian guru dan murid di sesebuah sekolah, setelah melihat kekangan yang dihadapi.“Banyak pendekatan yang boleh digunakan antaranya menyiapkan bahan-bahan manual untuk dihantar terus kepada murid atau disediakan di sekolah untuk diambil oleh ibu bapa. Ia bukan semata-mata secara dalam talian.“Pelbagai kaedah yang dirasakan sesuai boleh dilakukan kerana kita sedar ada sekolah atau murid di kawasan luar bandar tidak mempunyai akses kepada internet, jadi alternatif lain harus digunakan,” kata beliau kepada pemberita selepas penyerahan set komputer riba secara pandu lalu kepada 71 pelajar Sekolah Menengah Kebangsaan Felda Kahang Timur, di Kluang hari ini.Radzi menambah bagi menyokong pelaksanaan PdPR itu, kementerian juga memperkenalkan beberapa saluran televisyen (tv) pendidikan termasuk DidikTV.Katanya bagi DidikTV, kementerian mendapat maklum balas yang cukup baik apabila ramai ibu bapa dan murid berpuas hati dengan kaedah dan kualiti penyampaian pembelajaran yang ditunjukkan guru terlibat.Sementara itu, ditanya berhubung isu kelemahan capaian internet bagi pelaksanaan PdPR di kawasan luar bandar, Radzi berkata beliau pasti kementerian komunikasi dan multimedia sedang melihat dan memberikan keutamaan kepada usaha penyediaan akses internet kepada seluruh kawasan dalam negara.Terdahulu, kumpulan pelajar yang menerima bantuan komputer riba beserta kad data internet sebanyak 15GB sebulan selama setahun, merupakan anak generasi kedua peneroka Felda dalam kalangan B40 yang telah disaring daripada keseluruhan 417 pelajar Tingkatan 3 di sekolah berkenaan.Menurut bapa kepada seorang penerima, Hashim Ahmad, 54, pemberian peralatan terbabit akan dapat meningkatkan tumpuan anaknya Mohd Syafiq Haiqal, 15, dalam mengikuti PdPR.“Sebelum ini, pembelajaran sedikit sukar kerana hanya menggunakan telefon bimbit, menyebabkan dia kurang fokus. Jadi saya berterima kasih atas bantuan ini kerana ia akan lebih membantu anak saya mengikuti sesi pembelajaran,” katanya.Sementara itu, ibu kepada seorang lagi penerima, Norina Bohari, 39, pula meluahkan rasa syukur kerana anaknya tersenarai sebagai penerima bantuan.“Saya tidak bekerja manakala suami hanya bekerja di kilang papan. Jadi kami memang kurang mampu untuk membeli komputer riba untuk kegunaan anak kami,” katanya.


Mahkamah Jenayah Antarabangsa mulakan siasatan ke atas Rusia

Mahkamah Jenayah Antarabangsa (ICC) memulakan siasatan ke atas aktiviti Rusia di Ukraine, kata pendakwa raya ICC Karim Khan.“Saya baru sahaja memberitahu pejabat ICC mengenai keputusan saya untuk meneruskan dengan segera siasatan aktif dalam situasi itu. Kerja-kerja pengumpulan bukti sudah dimulakan,” kata Khan dalam satu kenyataan, lapor Sputnik.Beliau menambah bahawa ICC akan memberi tumpuan kepada objektif utama organisasi: memastikan akauntabiliti bagi jenayah di bawah bidang kuasa mahkamah.Minggu lalu, Rusia melancarkan operasi khas selepas republik pemisah Donetsk dan Luhansk meminta bantuan untuk mempertahankan diri daripada serangan berterusan oleh tentera Ukraine.Negara-negara Barat mengutuk sekeras-kerasnya operasi ketenteraan Rusia dan meningkatkan tekanan sekatan terhadap Rusia.


Perang Dunia Ketiga?

Salah satu peristiwa antarabangsa yang berlaku minggu lalu dan disiarkan oleh semua media dunia ialah tindakan Amerika Syarikat (AS) dan Kanada mengharamkan aplikasi TikTok dalam telefon pintar yang dikeluarkan oleh kerajaan dan agensinya.
Ia sepatutnya merupakan sesuatu yang tidak menghairankan kerana empat lagi kerajaan lain sudah mengharamkan atau mengehadkan penggunaan TikTok iaitu India, Pakistan, Taiwan, Afghanistan dan Kesatuan Eropah.
Tetapi oleh kerana hubungan China dengan AS sedang meruncing maka ia dilihat sebagai sebahagian daripada "perang dingin" antara kedua-dua pihak.
Tidak lama dahulu jet pejuang AS menembak jatuh belon kaji cuaca China kerana dibimbangi melakukan perisikan.
"Perang dingin" bermaksud peperangan yang tidak berbentuk pertembungan senjata.
Maknanya ia bukan "perang panas". Ia lebih pada tindakan-tindakan lain seperti tekanan ekonomi dan juga propaganda.
Itulah yang sedang berlaku antara AS dengan China.
Hampir setiap malam, semua media AS dan sekutunya menyiarkan berita utama mengenai keburukan serta kelemahan China dan Rusia: BBC, ABC, NHK, DW, France24 dan Euronews. Seolah-olah ada suatu arahan yang sama.
Ternyata sudah tiada media bebas, adil dan seimbang yang menjadi prinsip demokrasi.
Hanya peperangan yang membolehkan prinsip demokrasi diketepikan.
Maka apa yang sedang berlaku ialah "perang dingin.”
Selain itu, peperangan secara proksi juga dikira "perang dingin".
Pada waktu ini, tidak berlaku perang proksi antara AS dan China.
Tetapi perang proksi sedang berlaku antara AS dan Rusia. Ukraine dilihat sebagai proksi AS.
Maka AS sedang "perang dingin" di dua medan serentak iaitu dengan Rusia dan China.
Tetapi AS mahu gambarkan bahawa ia sedang berperang di satu medan saja iaitu dengan Rusia.
Sementara China dianggapnya sebagai sekutu Rusia. Tetapi China menafikan bahawa ia adalah sekutu Rusia.
Adakah "perang dingin" ini boleh menjadi panas dan selanjutnya mengheret negara-negara lain hingga tercetus Perang Dunia Ketiga?
Ramai pihak yang berasakan bahawa "perang dingin" antara negara yang mempunyai senjata nuklear tidak akan menjadi panas.
Ini kerana pemimpin kedua-dua pihak tidak akan tergamak untuk mengheret negara dan dunia kepada "perang panas".
Lebih-lebih lagi pemimpin negara demokrasi perlu mendapat sokongan rakyat.
AS, Rusia dan China mempunyai senjata nuklear.
Maka diberikan contoh bagaimana Perang Dingin antara AS dengan Soviet Union dari tahun 1947 hingga 1991 berakhir tanpa berubah menjadi panas.
Begitu juga "perang dingin" kali ini mungkin akan berakhir begitu saja apabila Vladimir Putin dan Xi Jinping sudah tidak memerintah lagi.
Tetapi itu hanya satu senario. Banyak perkara yang berlaku di dunia ini adalah di luar jangkaan.
"Perang dingin" yang berlaku sekarang ini pun tidak dijangka.
Malah ada kenyataan yang menyebut bahawa AS melakukan kesilapan dengan membiarkan China menjadi kuat seperti apa yang ada pada hari ini.
Maka kini AS tidak bersedia untuk menghadapinya. Maka sekarang boleh saja ia menjadi "perang panas" yang membawa kepada Perang Dunia Ketiga.
Terdapat dua perspektif terhadap Perang Dunia Ketiga.
Pertama, ia merupakan suatu kemungkinan yang amat jauh dan hampir pasti tidak akan berlaku, maka membincangkan mengenainya merupakan hanya suatu hiburan intelektual.
Kedua, Perang Dunia Ketiga akan berlaku dan tidak ada sesiapa boleh berbuat apa-apa untuk menghalangnya. Ia merupakan suatu takdir dan dunia mungkin sudah hampir dengan kiamat.
Tidak ada manusia siuman yang mahukan perang, lebih-lebih lagi Perang Dunia.
Tetapi tidak ada sesiapa pula mampu meramalkan apa yang akan berlaku pada masa depan.
Apa yang hanya boleh dilakukan ialah dengan melihat ke belakang, iaitu pada sejarah untuk dijadikan iktibar dan sempadan.
Istilah "perang dunia" hanya timbul selepas Perang Dunia Kedua.
Sebelum itu, tidak ada Perang Dunia Pertama. Ia hanya dikenali sebagai Perang Besar atau Great War.
Tetapi apabila berlaku Perang Dunia Kedua, ia adalah lebih besar dari Perang Besar.
Maka barulah dinamakan Perang Dunia Pertama dan Kedua.
Tetapi apabila ada Perang Dunia Kedua, maka berkemungkinan ada Perang Dunia Ketiga.
Namun begitu, menamakan Perang Dunia Pertama dan Perang Dunia Kedua juga bermakna ia bertujuan untuk memberi kesedaran supaya manusia menghalang berlakunya Perang Dunia Ketiga.
Manusia juga seharusnya berbangga setakat ini tidak berlaku lagi Perang Dunia Ketiga walaupun azam negara-negara yang menandatangani Piagam Bangsa-bangsa Bersatu untuk memelihara perdamaian sudah gagal.
Baru lima tahun ia ditandatangani, Perang Korea meletus pada tahun 1950 yang turut membabitkan AS, Soviet Union dan China.
Ekoran itu juga China dan Korea Utara memperoleh senjata nuklear yang terus mendatangkan kesan pada hari ini.
Kelebihan manusia hari ini berbanding mereka yang hidup sebelum Perang Dunia Pertama dan Perang Dunia Kedua ialah adanya pengalaman masa lalu yang banyak didokumentasikan dan dikaji.
Maka daripada kajian, yang sentiasa berjalan dan mudah diperoleh pada zaman digital ini, dapatlah dilihat punca berlakunya Perang Dunia dan bagaimana ia mungkin dapat dihalang.
Perang Dunia Kedua berpunca daripada Perang Dunia Pertama yang tidak diselesaikan dengan baik.
Sementara Perang Dunia Pertama berpunca daripada rasa tidak puas hati tanah jajahan yang ditindas oleh imperialis.
Dalam hal ini ialah Serbia yang dijajah oleh Austria-Hungary.
Tetapi perang itu tidak dihalang oleh sesiapa kerana empayar-empayar lain iaitu British, Jerman dan Rusia seolah-olah terdorong ke arah pembunuhan dan kemusnahan tanpa menghiraukan penderitaan yang akan ditanggung oleh rakyat masing-masing.
Mereka terdorong atas rasa takut kehilangan kuasa dan wilayah dengan tidak mempedulikan saluran diplomasi. Sememangnya diplomasi memerlukan kompromi tetapi ia lebih baik daripada kematian.
Apabila melihat keadaan dunia sekarang, maka dapat dikenali bahawa ia merupakan hasil daripada Perang Dunia Kedua yang tidak diselesaikan dengan baik.
Perang Dingin itu sebenarnya lanjutan daripada Perang Dunia Kedua.
AS dan Soviet Union berebut kuasa, pengaruh dan wilayah dunia selepas mereka dapat kalahkan Jerman, Itali dan Jepun.
Sementara "perang dingin" yang sedang berlaku sekarang ini pula adalah lanjutan daripada Perang Dingin asal.
AS, Rusia dan China sedang berebut mengisi ruang yang kosong akibat keruntuhan Soviet Union.
Perlu diingat bahawa Persekutuan Rusia dan juga Ukraine adalah negara baru yang lahir daripada keruntuhan Soviet Union.
Sementara China pula sebenarnya turut menyumbang kepada kemerosotan Soviet Union apabila pada tahun 1972, ia mula berbaik dengan AS dengan meninggalkan blok Soviet.
Untuk menggalakkan kecenderungan ini, AS turut membantu China dengan meningkatkan perdagangan antara kedua-dua negara.
Jadi, kini bagaimana hendak menghalang "perang dingin" daripada menjadi besar dan akhirnya mengheret seluruh dunia?
Jawapannya ialah kembali ke meja rundingan.
Perang Ukraine perlu dihentikan segera.
Ketegangan hubungan AS-China mesti dikendurkan. Juga, kembalikan media dunia pada peranan perdamaian.
Malaysia sudah tentu tidak mahu sekali lagi terperangkap dalam Perang Dunia. Generasi hari ini tidak mahu menderita seperti mana apa yang dialami oleh datuk-datuk nenek mereka pada tahun 1940-an.
Tidakkah ada pakar-pakar geopolitik yang boleh menasihati kerajaan-kerajaan supaya tidak berperang?
Mungkin ada, seperti mana menjelang Perang-perang Dunia dahulu. Tetapi kerajaan tidak mempedulikannya.
Apa yang rakyat perlukan ialah suatu gerakan damai yang disertai oleh orang ramai.


Perisian pengintip buatan Israel diguna di 10 negara termasuk Singapura, menurut kajian

Perisian pengintip baharu buatan Israel yang menyerupai program intipan terkenal, Pegasus telah digunakan untuk menyasarkan wartawan dan ahli politik pembangkang di beberapa negara, kata badan pemerhati Kanada semalam.
Perisian pengintip dan perisian berkaitan eksploitasi atau penggodaman dicipta oleh firma yang kurang dikenali QuaDream Ltd.
Ia ditubuhkan oleh bekas pegawai tentera Israel dan anggota veteran NSO Group yang mencipta Pegasus, menurut makmal Citizen Lab.
Citizen Lab yang mengkaji penyalahgunaan teknologi digital itu, berkata ia mengenal pasti sekurang-kurangnya lima individu yang disasarkan oleh perisian pengintip dan eksploitasi QuaDream di Amerika Utara, Asia Tengah, Asia Tenggara, Eropah dan Asia Barat.
"Mangsa termasuk wartawan, tokoh politik pembangkang dan pekerja NGO," katanya sambil menambah perisian tersebut tidak akan mengenal pasti mereka pada masa ini.
Perisian pengintip seperti Pegasus telah digunakan secara meluas oleh kerajaan dan beberapa pelakon untuk mengintip pihak lawan, media dan aktivis.
Program ini boleh diletakkan pada komputer dan telefon bimbit dengan mencuri data dan mengeksploitasinya secara senyap, malah boleh meninjau serta menghantar maklumat pada telefon kepada pengendali tanpa disedari pengguna.
Pada akhir Mac, Rumah Putih berkata bahawa Pegasus telah digunakan oleh kerajaan "untuk melakukan penindasan dan pelanggaran hak asasi manusia."
Citizen Lab berkata, sebaik ia diletakkan pada telefon atau komputer pengguna, perisian pengintip QuaDream boleh merakam audio perbualan telefon, merakam bunyi daripada mikrofon peranti, mengambil gambar dan menyelongkar fail dari peranti tanpa disedari pengguna.
Perisian pengintip ini juga boleh menjana kod pengesahan rahsia secara automatik untuk membolehkan akses berterusan kepada akaun awan pemilik peranti.
Menurut Citizen Lab, antara kemampuan perisian pengintip ini termasuk ciri memusnahkan perisian itu bagi mengelakkan jejak kehadirannya sebelum ini apabila tidak lagi digunakan.
Citizen Lab mengenal pasti beberapa server di 10 negara yang menerima data daripada peranti mangsa, termasuk Israel, Singapura, Mexico, Emiriah Arab Bersatu dan Bulgaria.
Menurut makmal itu lagi, QuaDream telah memasarkan perisian pengintip dan perkhidmatannya kepada beberapa pihak kerajaan termasuk di Singapura, Arab Saudi, Mexico, Ghana, Indonesia dan Maghribi.


Batal Nga Kor Ming pengerusi sidang keputusan sendiri, kata speaker

Yang di-Pertua Dewan Rakyat Azhar Azizan Harun menafikan didorong atau ditekan oleh mana-mana individu untuk menukar fikiran berhubung soal menggantikan Ahli Parlimen Teluk Intan, Nga Kor Ming untuk mempengerusikan sesi Dewan Rakyat semalam.Azhar mengakui memberi surat kepada Kor Ming untuk menggantikan dirinya memandangkan beliau diberikan kuasa berdasarkan Peraturan Mesyuarat 7 (3) untuk melantik ahli Dewan Rakyat menggantikan dirinya mempengerusikan mesyuarat.“Saya memang bagi surat kepada Teluk Intan kerana beliau bersedia. Saya tukar fikiran kemudian pada saat akhir.“Jadi sesi semalam sahlah kerana saya balik semula untuk mempengerusikan mesyuarat.“Saya tidak didorong atau ditekan oleh sesiapa untuk menukar fikiran. Saya cuma guna kuasa saya untuk tukar fikiran,” katanya ketika ditanya oleh Gobind Singh Deo (PH-Puchong) hari ini.Beliau menjawab tuduhan ahli-ahli Parlimen pembangkang bahawa beliau ditekan Menteri Kanan Perdagangan Antarabangsa dan Industri Mohamed Azmin Ali untuk menukar Nga.Laporan sebelum ini mendakwa “menteri kanan” itu menelefon Azhar supaya tidak menggantikan speaker dengan Nga.Susulan itu, beberapa ahli Parlimen pembangkang dalam Dewan Rakyat hari ini mempersoalkan sekiranya menteri kanan tersebut adalah Mohamed Azmin Ali.Desakan mereka juga menganggu perbahasan Ahli Parlimen Tampin, Hasan Bahrom.Nga dijadualkan untuk mempengerusikan sidang petang Parlimen semalam namun Azhar meneruskan tugas sebagai speaker selepas waktu rehat.Terdahulu, beberapa ahli Parlimen Pakatan Harapan membuat kecoh dengan mendesak Timbalan Speaker, Rashid Hasnon mengesahkan dakwaan tersebut.Rabu lalu ahli Parlimen Pengerang, Azalina Othman Said yang juga bekas timbalan speaker mempengerusikan sementara mesyuarat Parlimen.


RMK12 tumpu pendidikan, pembangunan ekonomi Orang Asli

Memantapkan pendidikan dan pembangunan sosioekonomi Orang Asli antara usaha yang bakal dilaksana dalam Rancangan Malaysia Ke-12 (RMK12).Menurut Dokumen RMK12 yang dikeluarkan unit perancang ekonomi (EPU) hari ini, akses kepada Penjagaan dan Pendidikan Awal Kanak-Kanak (ECCE) akan ditambah baik, bagi memastikan anak-anak Orang Asli memperoleh kemahiran membaca, menulis dan mengira.Kemasukan ke Program Latihan Teknikal dan Vokasional (TVET) dan pendidikan tertiari akan dipertingkat, selain Program Jom Belajar akan diperluas lagi untuk mempertingkatkan kehadiran pelajar melalui kaedah pengajaran inovatif, bagi mengurangkan kadar buta huruf dalam kalangan mereka.“Lepasan SPM dan graduan dari komuniti setempat akan digalakkan untuk membantu mengajar murid Orang Asli, sehubungan itu program khas membawa sekolah ke komuniti akan diperkenalkan dengan kerjasama antara kerajaan, universiti dan pertubuhan masyarakat sivil,” menurut dokumen itu.Sementara itu, kerajaan akan merangka sebuah pelan pembangunan meliputi pendidikan dan latihan, peningkatan pendapatan, penyediaan infrastruktur asas, pembangunan tanah perkhidmatan penjagaan kesihatan dan bersepadu.Ismail juga berkata kerajaan akan terus membantu isi rumah kaum Cina berpendapatan rendah khususnya di Kampung Baru dengan meningkatkan akses dan menambah baik Skim Pinjaman Khas Penduduk Kampung Baru bagi mereka mengembangkan perniagaan dan terlibat dalam keusahawanan.Katanya program infrastruktur asas dan ameniti sosial kumpulan itu juga akan diteruskan bagi meningkatkan kesejahteraan penduduk di Kampung Baru Cina.Beliau berkata bagi membantu sebahagian masyarakat India yang masih berpendapatan rendah, kesejahteraan mereka akan terus diberi keutamaan melalui Pelan Tindakan Masyarakat India.“Kerajaan akan memberi sokongan kepada mereka dengan menyediakan program peningkatan kemahiran dan bantuan kewangan bersasar serta peluang keusahawanan,” katanya. Menyentuh pembangunan anak muda, perdana menteri berkata golongan yang akan menjadi pemimpin Keluarga Malaysia pada masa hadapan itu akan dibimbing dan diberi sokongan untuk bersama-sama mencorak masa depan Malaysia. “Akademi Pembangunan Belia Malaysia dan beberapa Kompleks Belia dan Sukan akan dinaik taraf, manakala pusat belia wilayah yang pertama di Malaysia akan dibina bagi merancakkan lagi aktiviti belia,” tambahnya. Menurut Ismail, pelan kebangsaan pemerkasaan ekonomi belia sedang dirangka untuk memantapkan peranan anak muda dalam pembangunan negara termasuk melahirkan tenaga kerja mahir dalam kalangan kumpulan itu.


Keputusan kes bunuh CEO Cradle Fund 21 Jun

Tarikh baru keputusan sama ada Samirah Muzaffar dan dua remaja dibebaskan atau diperintah membela diri atas pertuduhan membunuh Ketua Pegawai Eksekutif (CEO) Cradle Fund Nazrin Hassan ditetapkan Mahkamah Tinggi pada 21 Jun. Peguam Rahmat Hazlan yang mewakili Samirah dan kedua-dua remaja tersebut berkata pihaknya dihubungi oleh mahkamah tersebut pada 17 Mei lepas bagi memaklumkan tarikh baharu keputusan di akhir kes pendakwaan itu.“Tarikh baru untuk keputusan kes ditetapkan pada 21 Jun 2022, jam 9 pagi,” katanya ketika dihubungi Bernama hari ini.Sebelum ini, mahkamah menetapkan 30 Mei untuk keputusan tersebut.Pada 14 Februari lepas, pihak pendakwaan menutup kes mereka selepas memanggil 57 saksi termasuk abang dan kakak si mati, Dr Abdul Aziz, Dr Malek Reedzwan dan Che Elainee; Pengarah Jabatan Bomba Kuala Lumpur Edwin Galan Anak Teruki; Pegawai Forensik Patologi Hospital Kuala Lumpur Dr Siew Sheue Feng; Dr Prashant Sanberker serta pengawal keselamatan kediaman si mati Raju Kumar Pandit.Perbicaraan bermula pada 6 September 2019.Samirah, 47, serta dua remaja lelaki masing-masing berusia 19 dan 16 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 47, di sebuah rumah di Mutiara Damansara antara 11.30 malam 13 Jun 2018 dan 4 pagi 14 Jun 2018.


Menteri kurang upaya untuk orang kurang upaya

Kurang dua minggu lagi kita akan menyambut tahun 2021 dengan negara masih dalam pandemik Covid-19 yang terus melanda.Kita menerima khabar gembira mengenai bekalan vaksin sebanyak 12.8 juta dos bagi menampung imunisasi untuk 6.4 juta rakyat yang menanti dengan pengharapan.Menurut cerita vaksin ini akan dihantar pertama kali sebanyak sejuta dos pada suku pertama tahun hadapan dan diberi secara percuma.Pertamanya pada barisan hadapan dan mereka berpenyakit kronik.Kita terpesona dengan negara-negara yang berjaya melandaikan lekuk jangkitan dalam masa yang pendek seperti New Zealand dan Korea Selatan.Kita perlu mengambil pendekatan seperti China dan Thailand bagi mematikan rantaian wabak dengan cukup berkesan.Sehingga kini kes Covid-19 telah mencatat lebih 75 juta kes di seluruh dunia dan di Malaysia lebih 90,000 kes.Pada masa yang sama, kerajaan bersetuju memperluas arahan bekerja dari rumah membabitkan penjawat awam seluruh negara.Sebelum ini arahan itu hanya tertakluk perkhidmatan awam di negeri dikenakan Perintah Kawalan Pergerakan Bersyarat (PKPB).Langkah itu bagi menangani masalah membabitkan ibu bapa yang perlu menjaga anak ekoran institusi pendidikan ditutup berikutan pelaksanaan PKPB.Ketua jabatan bertanggungjawab untuk menentukan siapa perlu bekerja di rumah dan pejabat bagi memastikan kehadiran penjawat awam di tempat kerja sebanyak 30%.Sektor industri pun ada kerja di rumah dan diperluaskan di seluruh negara.Bagaimanapun, arahan ini tidak membabitkan sektor tidak formal seperti peruncitan, kompleks membeli-belah, restoran, warung, gerai, perladangan, perikanan dan semua sektor tidak berkaitan industri serta awam dibuka seperti biasa serta bekerja seperti biasa di tempat masing-masing.Bekerja dari rumah sepatutnya menjadi kelebihan pada orang kurang upaya (OKU) yang selama ini dianaktirikan kerana keupayaan dan kelemahan fizikal atau anggota lain.Walaupun 560,000 berdaftar tetapi jumlah OKU bukanlah kecil apabila 4.7 juta dianggarkan.Menurut Pertubuhan Kesihatan Sedunia (WHO), 15 peratus daripada populasi sesebuah negara adalah komuniti OKU.Antara faktor utama OKU tidak mendaftar adalah kerana mereka malu untuk berbuat demikian disebabkan ejekan dan tomahan.Selain faktor stigma yang buruk masyarakat setempat terhadap golongan OKU.Usaha mendaftar memerlukan kerjasama pelbagai pihak yang relevan.Ini termasuk media bagi memberi kesedaran mengenai kepentingan mendaftarkan individu OKU dengan Jabatan Kebajikan Masyarakat agar mereka tidak terus terpinggir dan tersisih.Kalau 4.7 juta OKU adalah jumlah yang ramai, kita memerlukan seorang menteri yang juga OKU untuk mentadbirkan dengan staf semua OKU.Bukan lagi JKM tetapi Jabatan Hal Ehwal OKU yang seharusnya berdiri dengan sendiri dengan belanjawan secukupnya.Jabatan Hal Ehwal OKU mengkaji apa yang OKU perlukan dan melihat dengan lebih luas.Bukan sekadar sisipan untuk agenda yang lebih besar dan dipandang dengan sebelah mata oleh orang berupaya.Kita berterima kasih kepada kerajaan kerana kadar Bantuan OKU Tidak Berupaya Bekerja dinaikkan daripada RM250 kepada RM300.Kadar Bantuan Warga Emas dan Bantuan Penjagaan OKU dan Pesakit Kronik Terlantar dinaikkan daripada RM350 kepada RM500.Kadar Elaun Pekerja OKU dinaikkan daripada RM400 kepada RM450 sebulan.Tetapi kita memerlukan lebih daripada itu untuk OKU yang berpengalaman dan pandai dalam bidang masing-masing.Negara kita mempunyai OKU yang bertaraf profesor dengan ijazah, sarjana dan doktor falsafah.Apakah kita meletakkan OKU ini di kelas bawah orang upaya selamanya?Orang yang menjaga OKU di universiti juga bukan OKU kecuali UIAM, yang saya tahu.Tidak pasti setiap universiti ada unit untuk OKU apalagi jabatan yang memerlukan 1% daripada stafnya OKU. Hanya dua kementerian yang lebih tidak sampai 2% OKU.Sudah sampai masanya untuk kerajaan di sebalik percaturan politik melihat nasib  4.7 juta OKU pada penghujung tahun 2020.Bukan setakat belanjawan setiap tahun tetapi juga akal fikiran dan inspirasi OKU yang begitu ramai.Saya merasakan 4.7 juta OKU walaupun tidak benar angka sebanyak itu, OKU juga manusia yang ingin terlibat dalam perencanaan OKU sendiri dan ramai yang layak untuk mentadbir jabatan hal-ehwal OKU.Saya rasa menteri OKU dengan kekurangan dan kelemahan OKU sendiri tetapi mempunyai kepandaian dan otak yang lebih dari menteri-menteri sekarang, lebih layak untuk mengetahui nasib dan hala tuju OKU.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Tindakan SPRM siasat hakim sabitkan Najib bersalah sah, kata pakar undang-undang

Pakar undang-undang berkata tindakan Suruhanjaya Pencegahan Rasuah Malaysia (SPRM) melakukan siasatan terhadap hakim yang mensabitkan hukuman bersalah terhadap bekas perdana menteri Najib Razak dalam kes SRC International adalah sah kerana ia mengikut akta yang diperuntukkan kepada suruhanjaya itu.Bercakap kepada MalaysiaNow, Haidar Dziyauddin berkata Akta SPRM 2009 boleh digunakan terhadap semua rakyat Malaysia termasuk seorang hakim, justeru, badan pencegahan rasuah itu tidak melakukan sebarang kesalahan.Haidar turut menjelaskan akta yang digunakan SPRM tidak ada kaitan dengan Perkara 125 Perlembagaan Persekutuan kerana siasatan dilakukan menjurus kepada elemen salah laku jenayah dan bukannya isu disiplin.“Individu yang mengeluarkan kenyataan menyatakan bahawa SPRM salah kerana mengambil tindakan, mungkin keliru dengan bidang kuasa tribunal dan jawatankuasa kod etika yang diperuntukkan Perkara 125 Perlembagaan Persekutuan,” katanya kepada MalaysiaNow.“SPRM hanya gunakan akta yang diperuntukkan kepada mereka, dan ia boleh digunakan kepada semua rakyat Malaysia. Hakim itu juga adalah rakyat Malaysia.”SPRM dalam kenyataan hari ini berkata ia tertakluk dengan prosedur untuk menyiasat sebarang laporan atau aduan walaupun terhadap penjawat awam termasuk hakim.Baru-baru ini, SPRM memulakan siasatan terhadap hakim Mahkamah Rayuan Mohd Nazlan Ghazali berhubung dakwaan wang yang tidak dapat dijelaskan dalam akaunnya.Nazlan yang merupakan hakim Mahkamah Tinggi pada 2020 mendapati Najib bersalah bagi kesalahan pecah amanah, salah guna kuasa dan pengubahan wang haram dalam penyelewengan RM42 juta dana SRC International.Beliau menjatuhkan hukuman 12 tahun penjara dan denda sebanyak RM210 juta ke atas bekas perdana menteri itu.Namun begitu, Badan Peguam Malaysia menyatakan siasatan SPRM terhadap Nazlan merupakan tindakan yang bertentangan dengan Perlembagaan dan melanggar doktrin pengasingan kuasa serta menjejaskan kebebasan Badan Kehakiman.Mengulas mengenai perkara ini, Haidar menjelaskan tindakan di bawah Perkara 125 Perlembagaan Persekutuan hanya merujuk kepada salah laku melibatkan pelanggaran kod etika dan disiplin, serta tidak mencakupi perbuatan menyalahi undang-undang lain termasuk jenayah.“Dalam jawatankuasa etika seorang hakim, sekiranya dia didapati tidak patuh kepada kod tersebut, hakim itu boleh dihadapkan ke tribunal atau jawatankuasa kod etika,” katanya.“Bagaimanapun, jawatankuasa ini tiada kuasa nak jatuhkan hukuman seperti yang diperuntukkan dalam Akta SPRM atau Kanun Jenayah Negara.”Menurut Haidar, menerusi kod etika hakim, hanya terdapat dua keputusan yang boleh diambil iaitu memberi amaran atau menggantung (suspend) hakim tersebut tidak melebihi dari setahun.“Itu sahaja. Jadi ia tiada hukuman penalti, kompaun atau penjara,” tambahnya.


China kecam pertemuan presiden Taiwan, speaker Dewan Perwakilan AS

Kementerian Luar China pada Khamis mengecam pertemuan yang diadakan antara presiden Taiwan dan speaker Dewan Perwakilan Amerika Syarikat (AS) di California.
Menurut kementerian itu, republik berkenaan akan mempertahankan kedaulatannya sambil menyifatkan pertemuan tersebut sebagai “pakatan sulit”, menurut agensi berita Xinhua.
"China dengan tegas menentang dan mengutuk sekeras-kerasnya perbuatan itu," kata jurucakap Kementerian Luar China, menurut agensi berita rasmi republik itu.
"Sebagai respons terhadap tindakan pakatan sulit yang tidak sepatutnya berlaku antara AS dan Taiwan, China akan mengambil langkah tegas untuk melindungi kedaulatan negara dan integriti wilayahnya."
Speaker Dewan Perwakilan Amerika Syarikat (AS), Kevin McCarthy menjadi tuan rumah kepada Presiden Taiwan Tsai Ing-wen di California pada Rabu.
Beliau menjadi pegawai AS paling kanan bertemu pemimpin Taiwan dalam tempoh beberapa dekad dan menekankan keperluan untuk mempercepatkan penghantaran senjata ke pulau itu dalam menghadapi ancaman dari China.
Dalam kenyataan berasingan yang dikeluarkan oleh Jawatankuasa Hal Ehwal Luar Kongres Kebangsaan pada Khamis, dipetik oleh Xinhua, berkata tindakan McCarthy "sungguh mematahkan komitmen yang dibuat AS kepada China mengenai Taiwan."
China mendakwa Taiwan yang ditadbir secara demokrasi sebagai wilayahnya sendiri.
Washington menukar pengiktirafan diplomatik dari Taiwan kepada Beijing pada 1979.


Anwar serah kepada kebijaksanaan pimpinan negeri mulakan rundingan kerusi PRN

Persiapan antara parti gabungan Kerajaan Perpaduan bagi menghadapi enam Pilihan Raya Negeri (PRN) akan diputuskan dalam tempoh terdekat.
Perdana Menteri Anwar Ibrahim berkata ini termasuklah mengenai rundingan pembahagian kerusi, calon dan strategi kempen.
Bagaimanapun menurutnya bagi negeri yang dikuasai mutlak oleh gabungan tertentu seperti Pakatan Harapan (PH) di Selangor dan Pulau Pinang, rundingan mengenai pengagihan kerusi harus dimulakan oleh kepimpinan negeri sebelum hasil rundingan itu dikemukakan kepada pusat.
“Tadi kita bincang tiada masalah (pengagihan kerusi di negeri yang dikuasai mutlak parti tertentu). Macam beberapa negeri dipimpin oleh Umno kita terima dan beberapa negeri lain yang dipimpin oleh komponen PH juga kita terima.
“Saya ingat ini bukan isu yang dipertikai tapi saya serah kepada kebijaksanaan kepimpinan di negeri yang harus memulakan rundingan secara lebih kemas dan kemudian mengemukakan (hasilnya) kepada pimpinan pusat,” kata beliau dalam sidang media selepas mempengerusikan Mesyuarat Majlis Perundingan Pimpinan Kerajaan Perpaduan malam ini.
Mesyuarat kira-kira dua jam itu turut dihadiri beberapa pemimpin utama Kerajaan Perpaduan antaranya Pengerusi Barisan Nasional (BN) yang juga Presiden Umno Ahmad Zahid Hamidi; Ketua Whip Gabungan Parti Sarawak (GPS) Fadillah Yusof dan Setiausaha Agung DAP Anthony Loke Siew Fook.
Enam negeri sebelum ini sepakat membubarkan DUN masing-masing pada dua minggu terakhir Jun ini bagi memberi laluan kepada PRN iaitu Selangor, Negeri Sembilan, Pulau Pinang, Kelantan, Kedah dan Terengganu.
Mengulas lanjut, Anwar yang juga Pengerusi PH berkata meskipun persiapan PRN kali ini banyak melibatkan BN dan PH namun parti yang mempunyai cawangan atau gerakan di Semenanjung Malaysia turut dilibatkan sama dalam perbincangan sebagai menggambarkan kesepaduan dan kerjasama dalam Kerajaan Perpaduan.
Mengenai isu lain, Anwar berkata Konvensyen Nasional Kerajaan Perpaduan yang diadakan pada 14 Mei ini adalah percubaan pihaknya untuk terus mewujudkan semangat kemuafakatan dalam kalangan kaum dan wilayah di negara ini.
"Mesej kita ke seluruh negara ini ialah suatu percubaan yang unik dalam sejarah  yang mengulangi usaha untuk mewujudkan kemuafakatan kaum dan wilayah bermula sejak peringkat awal kemerdekaan, kemudian pada zaman Tunku Abdul Rahman dan oleh Tun Abdul Razak.
"Kita harap percubaan (usaha) ini berkesan dan berhasil bagi menjamin kesinambungan, kelangsungan dan yang paling penting agenda rakyat itu dapat dilaksanakan dengan cukup berkesan," katanya.


‘Lebih baik musuh daripada pengkhianat’: Naratif baru dalam PKR, Amanah selepas plot Anwar gagal?

Naratif “lebih baik musuh daripada pengkhianat” kini semakin diperkatakan dalam PKR dan Amanah tidak berapa lama selepas Anwar Ibrahim gagal untuk memberikan bukti kepada Agong untuk mengukuhkan dakwaannya disokong majoriti ahli Parlimen bagi membentuk kerajaan.Dengan peningkatan kemarahan dalam kalangan penyokong Pakatan Harapan (PH) yang menggunakan media sosial untuk meluahkan kekecewaan terhadap apa yang digelar sebagai “malapetaka Selasa”, sesetengah pemimpin terpaksa menjelaskan kepada mereka bekerjasama dengan “musuh” adalah lebih baik daripada bekerjasama dengan “pegkhianat”.“Musuh merujuk kepada Najib Razak dan pemimpin Umno, dan pengkhianat adalah Perdana Menteri Muhyiddin Yassin dan Mohamed Azmin Ali,” kata seorang pengurus media sosial PKR kepada MalaysiaNow.Pada Selasa, Anwar mengadap Yang di Pertuan Agong selama kurang 30 minit, tiga minggu selepas mengumumkan kerajaan Muhyiddin sudah tumbang.Bagaimanapun kenyataan Datuk Pengelola Bijaya Diraja Istana Negara, Ahmad Fadil Shamsuddin memaklumkan Anwar hanya menyatakan jumlah ahli Parlimen yang didakwa menyokongnya untuk mengambil alih Putrajaya, satu pendedahan yang disambut dengan sinis dan penuh kemarahan.Pada hari sama, beberapa ahli Parlimen PKR memaklumkan kepada MalaysiaNow mereka bersedia keluar daripada parti itu, satu langkah yang dapat menyaksikan blok Anwar di Dewan Rakyat semakin mengecil.Salah seorang pemimpin PKR yang dilihat sebagai pengikut setia Anwar menyebarkan naratif “pengkhianat dan musuh” secara terbuka ialah Syed Badli Shah Syed Osman, juga diketahui sebelum ini mendesak Dr Mahathir Mohamad untuk meletakkan jawatan beberapa minggu sebelum kejatuhan Pakatan Harapan (PH) Februari lalu.“Bila tiba masanya kita tidak mempunyai pilihan tetapi untuk memilih sama ada musuh atau pengkhianat, lebih baik untuk memilih musuh.“Dalam politik tidak ada musuh atau kawan yang kekal selamanya,” menurut Syed Badli dalam statusnya di Twitter di saat pelbagai kritikan dilemparkan terhadap Anwar.Bercakap kepada MalaysiaNow Syed Badli berkata tidak salah untuk PH mendapatkan sokongan daripada mana-mana individu di “pihak lawan”Katanya sesiapa sahaja yang menentang PH boleh dianggap sebagai musuh.“Tidak salah bagi mereka sebagai individu untuk memberikan sokongan kepada Anwar,” katanya.“Bila tiba masanya kita tidak mempunyai pilihan tetapi untuk memilih sama ada musuh atau pengkhianat, lebih baik untuk memilih musuh.Satu sumber dari Amanah memberitahu MalaysiaNow salah seorang bekas menteri dari partinya juga “menggunakan ayat yang sama”.“Tujuannya bukan sahaja untuk menenangkan akar umbi serta ahli Parlimen PH sendiri yang sudah bersiap sedia untuk kembali ke Putrajaya, tetapi juga untuk menarik DAP bersama mereka,” kata bekas pembantu menteri daripada Amanah itu.DAP sehingga kini masih belum menyatakan sokongannya terhadap langkah Anwar ke istana Selasa lepas, tetapi beberapa penganalisis berkata, apa saja langkah PKR dan Amanah membawa masuk ahli Parlimen Umno sebagai sebahagian daripada blok baru akan ditentang hebat parti terbesar PH itu.MalaysiaNow sebelum ini melaporkan pemimpin DAP yang mempunyai 42 kerusi Parlimen “sudah menyatakan dengan sangat jelas” kepada Anwar, DAP sama sekali tidak akan bergabung dengan blok terdiri daripada ahli Parlimen Umno, “khususnya yang berdepan perbicaraan rasuah”.“Itulah sebabnya mengapa Anwar terus membuat temujanji dengan Agong, dengan harapan mendapat sokongan daripada banyak lagi ahli Parlimen Umno,” kata seorang sumber.Zahid, yang berdepan 47 tuduhan rasuah, pecah amanah dan pengubahan wang haram, merupakan antara ahli politik Umno yang mendorong partinya untuk keluar daripada Perikatan Nasional.Antara keluhan Zahid ialah Muhyiddin mengenepikan Umno untuk jawatan penting kerajaan, termasuk jawatan ketua menteri Sabah yang diserahkan kepada Hajiji Noor, daripada Bersatu.Hajiji pada akhir 2018, mengetuai sekumpulan pemimpin Umno Sabah untuk keluar parti bagi menyertai Bersatu.Fazreen Kamal turun menyumbang dalam laporan ini


Pelancaran Area 57 buka peluang negara jadi pemain utama industri dron

Malaysia mempunyai potensi menjadi pemain utama industri dron di peringkat global berikutan prapelancaran Penyelidikan dan Pembangunan Area 57 (Area 57) semalam, menurut pengasas syarikat berasaskan dron hari ini.Pengasas Aerodyne Group Kamarul A. Mohamed dalam kenyataan hari ini berkata pembangunan Area 57 adalah perlu dalam usaha memacu ekonomi baru melalui industri dron.Pengasas Poladrone Cheong Jin Xi dalam kenyataan yang sama berkata Area 57 merupakan inisiatif yang baik dan mampu membuka lebih banyak peluang bagi individu yang meminati teknologi dron.Cheong berkata dalam situasi pandemik, dron juga perlu dikomersialkan khususnya bagi tujuan khidmat penghantaran menggunakan dron bagi mengurangkan kontak.Sementara itu, Pengerusi Persatuan Lumba Dron Malaysia Mohd Fitri Reza berkata inisiatif ini akan menjadi sumber kekayaan baru bagi negara dalam tempoh lima tahun akan datang.Justeru, Fitri berharap kerajaan dapat mewujudkan pusat sehenti perkembangan industri dron di semua negeri.Pengasas Hobi Kami dan Kami Kaki Dron Amirul Aizad Amiruddin pula berharap penggunaan dron akan diperluas, seterusnya meletakkan Malaysia sebagai hab dron yang berpotensi di rantau Asean pada masa depan.Semalam, Menteri Sains, Teknologi dan Inovasi (Mosti) Dr Adham Baba mengumumkan Area 57 adalah sebuah pusat kecemerlangan penyelidikan dan pembangunan serta pemerkasaan bakat yang dibangunkan oleh Taman Teknologi Malaysia (TPM) bagi memajukan perkembangan industri berfokus inovasi Unmanned Aerial Vehicle (UAV) dan Unmanned Aircraft Systems.Area 57 adalah simbolik kepada kawasan seluas 2.03 hektar yang akan dijadikan infrastruktur bersepadu dan “sandbox” dengan penyediaan tujuh nilai cadangan iaitu menyelidik, membangun, menguji, memperakui mengilang, mengkomersial dan menyelenggara penyelesaian dan teknologi dron.


Muhyiddin jelaskan mengapa rakyat perlu tolak Anwar, Zahid

Pengerusi Perikatan Nasional (PN) Muhyiddin Yassin mengingatkan sekali lagi mengapa rakyat perlu menolak Pakatan Harapan (PH) yang dipimpin oleh Anwar Ibrahim serta Barisan Nasional (BN) yang dipimpin oleh Ahmad Zahid Hamidi daripada dipilih menjadi kerajaan pada Pilihan Raya Umum ke-15 (PRU15).
Mengulas mengenai Anwar, Muhyiddin berkata, pengerusi PH itu tidak wajar dipilih menjadi pemimpin apabila dibuktikan bersalah di mahkamah dan dijatuhkan hukuman penjara atas perbuatan yang disifatkan sebagai “tidak senonoh”.
"Dia buat perkara yang tak senonoh, saya tak mahu cerita hal itu (kerana) mual. Saya sebutkan sebab ada terbukti yang disabit kes dan dimasukkan penjara.
"Ya, dia ada terima pengampunan, tetapi faktanya dia sudah disabitkan bersalah," katanya ketika berucap pada Jelajah Perdana PN Best di Pagoh malam tadi.
Menurut Muhyiddin yang juga calon PN bagi kerusi Parlimen Pagoh, Anwar sering menyerangnya secara bertalu-talu sejak kebelakangan ini kerana bimbang tidak dapat sokongan majoriti rakyat memandangkan hari mengundi semakin hampir.
Katanya, presiden PKR menjadikan PN sebagai sasaran utama kerana gabungan terdiri daripada Bersatu, PAS dan Gerakan itu kini lebih popukar.
"Dia buat tuduhan melulu sampai satu tahap ‘gaban’ dan seriau kerana tinggal beberapa jam sahaja lagi dan dia nampak parti dia tak dapat tarik sokongan majoriti rakyat.
"Saya tahu dan dia pun tahu," katanya.
Selain itu, Muhyiddin turut mengkritik Pengerusi DAP Lim Guan Eng.
Katanya, pemimpin DAP itu semakin hilang sokongan kaum Cina ditambah dengan penolakan oleh kaum Melayu sejak dulu lagi.
Beliau turut mengulangi pendiriannya keputusan Bersatu meninggalkan PH adalah sesuatu yang tepat ekoran desakan daripada DAP yang disifatkan sebagai melampau
Beralih kepada BN, Muhyiddin sifatkan gabungan parti yang diketuai oleh Umno ini sudah terkenal dengan salah laku dan rasuah yang berleluasa sejak sekian lama.
Bukti paling kukuh yang dinyatakan ialah pemenjaraan bekas presiden Umno yang juga bekas perdana Menteri, Najib Razak pada Ogos lalu.
"(Dulu) saya tegur dia, waktu saya berada dalam kerajaan sebagai timbalan perdana menteri, dekat mana bossku sekarang?," soal Muhyiddin merujuk kepada hukuman penjara Najib pada Ogos lalu.
Sementara itu, Muhyiddin menyarankan orang ramai supaya membaca manifesto yang ditawarkan bukan saja dari PN tetapi juga dari BN dan PH supaya boleh membuat perbandingan adil untuk menilai dengan sendiri tawaran mana yang disifatkan sebagai munasabah.
Beliau turut menegaskan tawaran PN bukan ibarat janji bulan bintang dan matahari.
Sebaliknya katanya, ia merupakan tawaran yang realistik dan mampu ditunaikan.
"Sebagai seorang Islam, kalau dah berjanji, wajib ditunaikan," katanya.
"Ini janji bagi bulan bintang matahari tetapi satu pun tak dapat ditunaikan," katanya yang merujuk kepada manifesto PH sebelum PRU14.


KKM tawar hingga RM37,000 sebulan dalam usaha tarik pakar perubatan sertai perkhidmatan awam

Kementerian kesihatan (KKM) sedang berusaha menarik pakar perubatan untuk menyumbang dalam sistem penjagaan kesihatan negara termasuk melalui tawaran sehingga RM37,000 sebulan bagi yang berjawatan lebih kanan.Mereka yang berada dalam Gred UD53, UD54, UD55 dan UD56 juga boleh memperoleh gaji dan elaun sehingga RM21,000 sebulan, kata Timbalan Menteri Kesihatan Dr Noor Azmi Ghazali di Dewan Rakyat hari ini.Beliau berkata ia adalah antara inisiatif KKM untuk menarik dan mengekalkan pakar sedia ada yang bekerja dengan kerajaan.“KKM juga pertimbangkan untuk naikkan pangkat pakar perubatan ke Gred UD54 dalam tempoh sembilan tahun,” katanya.“Kami juga menambah kaedah kenaikan gaji dan memperkenalkan Gred UD56 pada Januari 2017 serta emolumen tambahan sebanyak RM2,000.”Sementara itu, dari segi persaraan, beliau berkata pakar perubatan akan ditawarkan pakej di mana faedah diberikan dalam kaedah kewangan dan bukan kewangan.Pada September, Menteri Kesihatan Khairy Jamaluddin berkata negara memerlukan 28,000 pakar perubatan menjelang 2030.Bercakap di Dewan Rakyat, beliau berkata kekurangan pakar perubatan pada masa ini menyebabkan tempoh menunggu lebih lama bagi yang ingin mendapatkan rawatan doktor pakar.Beliau juga bercakap mengenai tawaran yang lebih baik dalam sektor swasta yang menjadi antara punca pakar perubatan meninggalkan perkhidmatan kerajaan.Beliau berkata satu jawatankuasa khas dibentuk pada 20 Ogos lalu antara lain untuk mengkaji cara untuk melanjutkan faedah kepada pekerja kontrak perubatan dan penjagaan kesihatan, memberi contoh antara lain program penajaan Putrajaya bagi mereka yang ingin melanjutkan pelajaran.


Sekuat manakah sentimen ‘anti politik’ menjelang pilihan raya?

Seorang pemerhati politik menggesa kajian teliti dilakukan terhadap sentimen anti politik menjelang hari pengundian pada 19 November, berkata ia boleh menjelaskan banyak perkara selain kadar peratusan keluar mengundi pada pilihan raya.
Pilihan Raya Negeri (PRN) Melaka dan Johor sebelum ini menyaksikan peratusan keluar mengundi kurang daripada 70%, rendah berbanding sasaran yang diletakkan oleh Suruhanjaya Pilihan Raya (SPR), dan ia berlaku ketika pandemik Covid-19 di seluruh negara semakin reda dan terkawal.
Sikap anti politik berpunca dari dua sentimen iaitu sistem politik arus perdana tidak berfungsi dan politik tidak memberi manfaat kepada golongan rakyat bawahan.
Atas sebab itu, rakyat dilihat menjauhi dan enggan pedulikan soal politik dan atau keluar mengundi.
Ketua Penyelidik O2 Research Malaysia, Anis Anwar Suhaimi berkata sentimen anti politik di Malaysia perlu diperhatikan dengan teliti khususnya melihat petunjuk yang dizahirkan oleh rakyat dan bukan semata-mata diukur dengan peratusan keluar mengundi.
Katanya, sejarah Pilihan Raya Umum (PRU) di Malaysia sebelum menunjukkan 11 kali peratusan keluar mengundi lebih 70% dan hanya pada tahun 1995 ia berada pada 69%.
Manakala dua PRU terakhir iaitu PRU13 dan PRU14 menunjukkan peratusan keluar mengundi melebihi 80%.
"Penglibatan ini menunjukkan proses demokrasi yang sihat di Malaysia," katanya kepada MalaysiaNow.
Menurut Anis lagi, peratusan keluar mengundi bagi PRU sukar untuk dibandingkan dengan pilihan raya kecil (PRK) atau PRN kerana sentimen, kepentingan dan pertimbangan rakyat adalah berbeza.
Katanya, terdapat pelbagai faktor yang menjadikan mengapa peratusan keluar mengundi bagi PRK dan PRN adalah lebih rendah terutama sekali ketika pandemik Covid-19.
Dan, pengundi merasakan ianya kurang signifikan berbanding PRU.
Berkuasakah undi anak muda?
Mengulas lanjut, Anis berkata sukar untuk membayangkan peratusan keluar mengundi bagi PRU15 kerana buat pertama kalinya Malaysia mendaftarkan rakyat berusia 18 tahun dan ke atas sebagai pemilih secara automatik.
Katanya, boleh jadi PRU15 sukar untuk mencapai rekod sebagaimana peratusan pada PRU13 dan PRU14.
"Rakyat secara kolektifnya masih boleh membuat kejutan.
"Namun, peratusan turun mengundi bagi PRU15 ini bergantung pada sentimen negeri yang berbeza-beza khususnya bagi negeri yang belum bubar Dewan Undangan Negeri (DUN).
"Maka rakyat membuat kira-kira sama ada mereka akan turun mengundi dua kali ataupun hanya memilih salah satu sahaja," katanya.
SPR mengumumkan tarikh mengundi PRU15 pada 19 November dan tarikh penamaan calon pada 5 November.
Menurut Anis, tidak dinafikan wujud sekelompok rakyat yang sudah tidak mempedulikan lagi perihal politik dengan alasan pemimpin-pemimpin utama daripada mana-mana parti tidak mempunyai banyak perbezaan.
Bagaimanapun, kata Anis, penglibatan rakyat keluar mengundi pada PRU15 kali ini dijangkakan meriah kerana mereka boleh menilai rekod ketiga-tiga oentadbiran kerajaan sebelum ini.
"Penting juga bagi parti-parti politik dan pemimpinnya kembali bermuhasabah dan mengamalkan politik yang mengutamakan kepentingan rakyat."


Tiada kenaikan tol 4 lebuh raya selepas kerajaan struktur semula syarikat konsesi

Perdana Menteri Ismail Sabri Yaakob hari ini mengumumkan penstrukturan semula empat syarikat konsesi lebuh raya Lembah Klang di mana kadar tol tidak akan dinaikkan sehingga tamat konsesi selain dapat menjimatkan pembayaran subsidi sebanyak RM4.1 bilion.Dalam sebuah kenyataan Ismail berkata keputusan itu diambil selepas meneliti semua aspek meliputi bebanan penggunan, obligasi kerajaan dan perjanjian konsesi.Empat syarikat yang menguruskan beberapa lebuh raya yang bakal menjalani penstruktutran semula itu termasuk Kesas Sdn Bhd, Syarikat Mengurus Air Banjir dan Terowong Sdn Bhd yang menguruskan Smart, Sistem Penyuraian Trafik KL Barat Sdn Bhd yang menguruskan Sprint dan Lingkaran Trans Kota Sdn Bhd yang menguruskan Lebuhraya Damansara-Puchong (LDP).“Melalui penstrukturan ini, kadar tol tidak akan dinaikkan dan kekal sehingga tamat konsesi serta akan dapat menjimatkan bayaranpampasan dari 1 Januari 2022 sehingga tamat tempoh konsesi.“Ini merupakan usaha berterusan kerajaan untuk memastikan Keluarga Malaysia tidak terbeban khususnya dengan kenaikan kadar tol seperti mana yang ditetapkan dalam perjanjian konsesi,” katanya.Dalam pada itu, Ismail berkata penjimatan tersebut boleh dimanfaatkan bagi program pembangunan infrastruktur negara dan kemudahan-kemudahan lain yang perlu diutamakan demi kesejahteraan warga Malaysia.Perincian lanjut berhubung penstrukturan semula syarikat-syarikat tersebut akan diumumkan Menteri Kerja Raya Fadillah Yusof.


Apabila hukuman adalah tentang hidup dan mati

Awal minggu ini, Mohammad Awari Ahmad yang berusia 27 tahun gagal dalam rayuan akhirnya untuk mengenepikan hukuman mati kerana memperkosa dan membunuh seorang jururawat lima tahun lalu.Awari mengelar bahagian kiri dan kanan leher sebelum merogol mangsa ketika jururawat itu mengalami pendarahan sambil disaksikan anaknya yang berusia lima tahun.Selepas itu Awari mencuri telefon bimbit wanita itu dan wang RM200 untuk “meraikan perbuatannya” dengan meminum tujuh botol arak di sebuah restoran, menurut pihak pendakwaan.Tindakan Awari ini digambarkan pihak pendakwaan sebagai “kejam, agresif dan ganas”.Statistik kerajaan menunjukkan pesalah yang menunggu hukuman mati melebihi 1200 orang pada akhir 2019.Hukuman mati adalah mandatori bagi sesiapa yang didapati bersalah kerana membunuh, mengedar dadah, menculik, melancarkan perang ke atas Agong dan beberapa lagi.Tetapi tiada yang dikenakan hukuman mati disebabkan jenayah seperti dilakukan Awari.Menurut kumpulan hak asasi manusia Amnesty International Malaysia, majoriti yang berdepan dengan hukuman mati terlibat dengan kesalahan melibatkan dadah, bukan jenayah ganas.Amnesty menganggarkan lebih 73% yang berdepan dengan hukuman mati disebabkan kesalahan melibatkan dadah.Sama ada terlibat dengan dadah atau membunuh, hukuman sama menanti.Malaysia adalah antara 55 negara Pertubuhan Bangsa-bangsa Bersatu yang masih mempunyai hukuman mati.Pada Julai 2018, kerajaan Pakatan Harapan (PH) mengenakan moratorium terhadap semua hukuman mati.Pada Oktober tahun sama, PH berikrar untuk memulakan langkah memansuhkan hukuman mati di negara ini.Akan tetapi PH tumbang awal tahun ini, dan masih belum ada kepastian sama ada penggantinya Perikatan Nasional akan meneruskan usaha memansuhkan hukuman mati.Bagi sesetengah pihak, hukuman mati adalah alternatif kepada penjara seumur hidup yang membelanjakan banyak wang pembayar cukai untuk menguruskan pusat tahanan.Dan sudah tentu persoalan keadilan timbul bagi mereka yang mengalami kehilangan tidak dapat diganti.Akan tetapi PH tumbang awal tahun ini, dan masih belum ada kepastian sama ada penggantinya Perikatan Nasional akan meneruskan usaha memansuhkan hukuman mati.“Sudah tentu saya mahu melihat dendam dibalas terhadap sesiapa sahaja yang membahayakan orang yang saya sayangi,” kata Harish K yang mempunyai dua anak perempuan kepada MalaysiaNow.“Saya mahu mereka menerima hukuman paling berat, biar mereka menderita.”Tetapi Harish juga mengakui ini adalah reaksinya berdasarkan emosi.“Emosi tidak seharusnya memainkan peranan dalam sistem keadilan,” katanya.“Penjara seumur hidup tanpa parol sudah memadai.”Kenderaan yang membawa petugas Kementerian Kesihatan Malaysia (KKM) memasuki Penjara Reman Pulau Pinang. Gambar: Bernama‘Balas dendam atau pemulihan?’Amnesty yang sudah lama berjuang memansuhkan hukuman mati di Malaysia mengatakan ia bukan bermakna untuk meminimumkan atau memaafkan hukuman keras terhadap jenayah ganas.Ia lebih kepada memberi peluang kepada pesalah untuk dipulihkan.“Menjatuhkan hukuman mati terhadap seseorang yang membunuh adalah membalas dendam, bukan menegakkan keadilan,” kata jurucakap Amnesty kepada MalaysiaNow.“Mana-mana masyarakat yang membunuh pesalah melakukan keganasan sama seperti yang mereka kutuk.”Ibu kepada dua anak Fizi Hafizah bersetuju. “Semua orang patut diberikan peluang kedua,” katanya ketika ditemui MalaysiaNow.Persoalan tentang hukuman mati berkesan untuk membendung jenayah juga masih boleh dipertikaikan.Menurut Amnesty, “polisi dadah yang drakonian” tidak berkesan untuk mengurangkan jenayah berkaitan dadah di negara ini.“Hukuman mati tidak mengurangkan jenayah dadah di negara ini, dan polisi dadah yang drakonian gagal untuk menghentikan penggunaan dan dadah masih boleh didapati dalam negara ini,” kata jurucakap itu.“Ini adalah salah satu bukti hukuman mati tidak memberikan kesan kepada kadar jenayah.”Hak untuk hidupSesetengah melihat hukuman mati sebagai bercanggah dengan hak untuk hidup yang dijamin Perlembagaan Persekutuan.Presiden Majlis Peguam Salim Bashir memberitahu MalaysiaNow mereka konsisten dengan pendirian ini.Katanya, hukuman mati juga merampas hak mahkamah menggunakan budi bicara untuk menjatuhkan hukuman ke atas penjenayah yang disabitkan dalam kes hukuman mati.Terdapat juga persoalan sekiranya pesalah yang sudah dijatuhkan kemudiannya didapati tidak bersalah.Beliau memberikan contoh situasi apabila keldai dadah ditahan dan dijatuhkan hukuman mati, ketidakadilan boleh berlaku.Katanya, kenyataan diambil semasa siasatan polis tanpa kehadiran peguam dan kesilapan dilakukan peguam boleh menjejaskan perbicaraan dan keputusan mahkamah.“Masyarakat kena faham hukuman mati mempunyai kesan tidak dapat diubah apabila hukuman mati silap dijatuhkan.”


Kemungkinan kerjasama DAP-Umno masih tak ada, kata Loke

Pemimpin DAP Loke Siew Fook hari ini menafikan kemungkinan kerjasama dengan Umno bagi berdepan dengan pilihan raya umum kerana dua parti itu memiliki sejarah konflik sejak puluhan tahun lamanya.Bercakap dalam sebuah acara temu bual yang dianjurkan Majlis Profesor Negara, setiausaha organisasi DAP itu berkata kerjasama antara Umno, DAP dan PKR untuk membentuk kerajaan mudah hanya pada kata namun ia belum teruji.“Atas kertas nampak mudah, tapi perlu ada banyak perincian,” katanya.“Andaikata DAP kerjasama Umno dan PKR, pengundi Cina akan terima? ini sesuatu yang saya tak berani buat rumusan.“Itu sesuatu yang (buat) saya rasa kemungkinan kerjasama masih tak ada,” tambahnya.Loke membuat ulasan mengenai pendekatan “khemah terbuka” yang diumumkan Pakatan Harapan (PH) beberapa hari lalu berkaitan isu mengembalikan demokrasi berparlimen dengan menghentikan penangguhan Parlimen.Pendekatan tersebut merujuk dasar membenarkan atau menggalakkan spektrum pandangan yang luas dalam kalangan ahli parti.Majlis Presiden PH juga berkata pihaknya akan mengutus memorandum kepada Yang di-Pertuan Agong dengan tandatangan semua ahli Parlimen yang menyokong pembukaan semula Dewan Rakyat.Beliau turut menekankan keperluan untuk bekerjasama dengan mana-mana parti berdasarkan prinsip dan agenda reformasi “tanpa memasukkan kleptokrat”.Loke berkata sukat untuk Umno dan DAP bekerjasama kerana kedua-dua parti adalah musuh tradisi sejak beberapa dekad.Ketika beliau ditanya bagaimana reaksi pengundi jika wujud kerjasama antara kedua-dua parti, beliau menjawab penyokong DAP terbahagi kepada beberapa kelompok.“Ada respons pelbagai. Ada yang kata perlu diterokai, ada yang kata kita tak boleh terima. Kita lawan bersungguh-sungguh.“Kalau sekarang nak angkat, tak boleh terima sama sekali,” tambahnya.Baru-baru ini, Umno mengambil keputusan untuk memutuskan hubungan dengan Bersatu selepas Presidennya, Ahmad Zahid Hamidi menerima sokongan sebulat suara daripada perwakilan di Perhimpunan Agung Umno.Sebuah rakaman perbualan telefon mirip suara Zahid and Anwar Ibrahim kemudian muncul. Mereka berdua didengar saling mengucapkan terima kasih dan tahniah berhubung keputusan perhimpunan parti Melayu itu.Bagaimanapun Zahid menafikan suara dalam rakaman tersebut adalah suara beliau, sementara Anwar berkata tidak ada kesalahan berlaku kalau pun rakaman perbualan tersebut memang terjadi.


AS rekod kes harian tertinggi global sebanyak 1.35 juta jangkitan

Amerika Syarikat (AS) mencatatkan penularan kes jangkitan Covid-19 mencecah sekurang-kurangnya 1.35 juta semalam, sekali gus menjadikan rekod tertinggi kes baru global ketika kebimbangan terhadap penularan Omicron semakin meningkat.Kadar tertinggi yang dicatatkan sebelum ini ialah 1.03 juta pada 3 Januari lalu.Peningkatan mendadak kes Covid-19 di negara itu dipercayai berpunca daripada pertambahan kes yang tidak dilaporkan pada hujung minggu lalu.Purata kes baru dalam tempoh tujuh hari pula merekodkan lonjakan tiga kali ganda dalam masa 14 hari, mencecah 700,000 kes baru sehari.Bagaimanapun, angka kes dijangka lebih tinggi kerana tidak semua negeri di AS sudah melaporkan kes jangkitan masing-masing semalam.Turut mencatatkan peningkatan ialah kadar kemasukan pesakit ke hospital, menjangkau dua kali ganda dalam tempoh tiga minggu.Berdasarkan perangkaan semasa, lebih 135,604 orang dimasukkan ke hospital berikutan Covid-19, melangkaui rekod terdahulu iaitu 132,051 orang yang dicatatkan pada Januari tahun lalu.Meskipun varian Omicron mengundang potensi kurang berbahaya, pegawai kesihatan memberi amaran bahawa peningkatan jumlah jangkitan berupaya menambah beban terhadap sistem perkhidmatan hospital, selain penangguhan prosedur pembedahan elektif.Hal itu kerana petugas di hospital terpaksa memberi tumpuan terhadap rawatan pesakit Covid-19, sekali gus berdepan kekurangan pekerja perubatan.Lonjakan kes turut merencatkan operasi sekolah yang berdepan kekurangan pegawai, guru dan pemandu bas sekolah.Chicago membatalkan selama empat hari, selepas daerah berkenaan dan barisan gurunya belum menentukan keputusan untuk menangani isu lonjakan jangkitan.New York pula menghentikan operasi tiga kereta api bawah tanah, memandangkan sebahagian besar pekerjanya dilaporkan sakit.Perancangan beberapa syarikat untuk menyambut pekerja kembali ke pejabat turut tertangguh berikutan penularan varian Omicron.Kadar purata kematian ketika ini adalah sekitar 1,700 sehari, meningkat daripada kira-kira 1,400 kes dalam tempoh beberapa hari lalu.


Penyertaan Gerakan bukti PN suara majmuk Malaysia

Sayap Armada Bersatu menyambut baik penyertaan terkini Parti Gerakan Rakyat Malaysia (Gerakan) sebagai salah satu rakan koalisi atau parti anggota Perikatan Nasional (PN) yang telah diterima masuk sejak 29 Januari yang lalu melalui surat terima keanggotaan ahli PN daripada pengerusi, Muhyiddin Yassin.Proses penerimaan ini kemudiannya telah termeterai secara rasmi hari ini sekembalinya Muhyiddin untuk melaksanakan tugas-tugas rutin seharian beliau setelah menjalani proses kuarantin dan bekerja dari rumah, sepanjang seminggu yang lalu.Penyertaan Gerakan yang diasaskan antaranya oleh Prof. Syed Hussein Alattas, Lim Chong Eu dan Veerappen Veerathanke dalam gabungan parti yang menerajui kerajaan dilihat sebagai bukti kemajmukan masyarakat dalam negara Malaysia bagi membantu memperkukuhkan lagi PN yang didominasi oleh parti berjalur masyarakat majoriti daripada kelompok Bumiputera termasuk di Sabah dan Sarawak seperti Bersatu, STAR dan SAPP sebegitu berteraskan Islam seperti PAS.Ditambah dalam suasana politik semasa, kemasukan Gerakan dilihat persis rekonsiliasi politik nasional sewaktu zaman Mageran biarpun latarnya berbeza, namun penyertaan ketika waktu “darurat” dilihat bukti PN bukan sekadar mendahulukan orang Melayu-Bumiputera, namun melihat kepentingan masyarakat berbilang kaum seluruhnya sebagai satu keluarga besar anak Malaysia yang begitu jelas dipelopori perdana menteri.Maka dengan ini, Armada turut ingin mengambil kesempatan mengucapkan selamat datang kepada adik-beradik daripada parti Gerakan ke dalam koalisi PN.Moga kerjasama erat dan tautan kasih ini membuka lembaran baru dalam membina Malaysia dengan silang budaya yang lebih utuh dan harmoni di bawah naungan PN dalam mengembalikan Malaysia selaku simbol keharmonian masyarakat Asia yang sebenar.“Syabas TS Pengerusi, syabas tuan Presiden Datuk Dr. Dominic Lau Hoe Chai.”Wan Ahmad Fayhsal Wan Ahmad Kamal adalah ketua Armada Nasional Parti Pribumi Bersatu Malaysia.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Fasa pertama BPN 2.0 dibayar 26 Oktober ini

Bayaran fasa pertama Bantuan Prihatin Nasional (BPN) 2.0 berjumlah RM7 bilion akan disalurkan kepada 10.6 juta penerima sedia ada daripada kategori isi rumah dan individu bujang secara berperingkat bermula 26 Oktober ini.Kementerian Kewangan dalam satu kenyataan hari ini, memaklumkan pecahan bayaran fasa pertama BPN 2.0 berjumlah RM4.8 bilion bagi kategori pertama penerima melibatkan 3.7 juta isi rumah B40 yang akan menerima RM1,000.Bayaran itu akan dibuat dalam dua ansuran iaitu sebanyak RM700 pada hujung Oktober dan RM300 pada Januari 2021.Kumpulan kedua membabitkan 3.8 juta kumpulan B40 bujang pula akan menerima RM500 melibatkan dua ansuran pembayaran sebanyak RM350 pada Oktober 2020 dan RM150 pada Januari 2021.Kumpulan ketiga pula melibatkan 1.4 juta isi rumah M40 yang akan menerima RM600 dengan dua bayaran ansuran iaitu RM400 pada Oktober 2020 dan RM200 pada Januari 2021.Bagi 1.7 juta kumpulan M40 bujang pula akan menerima RM300 yang akan melibatkan dua ansuran iaitu RM200 pada Oktober 2020 dan RM100 pada Januari 2021.Kesemua bayaran itu akan dibuat secara terus ke akaun bank berdaftar di bawah pangkalan data BPN, menurut kenyataan itu.Sementara itu, Menteri Kewangan Tengku Zafrul Tengku Abdul Aziz berkata permohonan baharu BPN 2.0 dibuka mulai 15 Oktober hingga 15 November ini, bagi membantu kumpulan mereka yang belum pernah menerima BPN sebelum ini, termasuk golongan mudah terjejas baharu yang layak memohon akibat perubahan terhadap status pendapatan mereka ekoran impak penularan Covid-19.Beliau berkata untuk memastikan BPN sampai kepada mereka yang benar-benar layak, proses semakan ke atas permohonan baharu akan dibuat dengan segera dan bagi mereka yang diluluskan, bayaran akan dibuat secara sekali gus pada Januari 2021.


Rayuan Anwar batalkan saman sabitan liwat Mac tahun depan

Mahkamah Rayuan menetapkan 5 Mac tahun depan untuk mendengar rayuan Anwar Ibrahim terhadap keputusan Mahkamah Tinggi yang membatalkan saman pemula beliau berhubung sabitan dalam kes liwat membabitkan bekas pembantunya Mohd Saiful Bukhari Azlan.Peguamnya J.Leela, ketika dihubungi berkata peguam Muhammad Shafee Abdullah yang dibenarkan mencelah dalam prosiding rayuan itu telah memohon penangguhan sementara menunggu keputusan isu berkaitan di Mahkamah Persekutuan.Sebelum ini pendengaran rayuan itu ditetapkan pada 18 November lepas.“Permohonan Muhammad Shafee untuk kebenaran merayu di Mahkamah Persekutuan berhubung keputusan mahkamah yang menolak permohonan beliau bagi memadam afidavit Siti Rahayu (Mohd Mumazani) atau menyoal balasnya telah ditetapkan untuk pendengaran pada 21 Januari tahun depan,” kata Leela.Bagaimanapun, Anwar telah mendapat pengampunan penuh daripada Yang di Pertuan Agong pada 16 Mei 2018.Pada 29 November 2018, Mahkamah Rayuan menolak permohonan Muhammad Shafee untuk memadam afidavit dan menyoal balas Siti Rahayu, yang juga pegawai khas bekas peguam negara Tommy Thomas.Bagaimanapun, mahkamah itu membenarkan Muhammad Shafee mencelah dalam prosiding rayuan Anwar dalam tindakan sivil beliau berhubung sabitan kes liwat terhadapnya.Siti Rahayu memfailkan afidavit menyatakan bahawa maklumat baharu yang diperoleh mendakwa sejumlah RM9.5 juta telah dibayar kepada Muhammad Shafee daripada akaun bank bekas perdana menteri Najib Razak antara 2013 dan 2014.Anwar, dalam saman pemula yang difailkan pada 9 Jun 2017 terhadap kerajaan Malaysia, telah mendakwa bahawa beliau tidak dibicarakan dengan adil dalam rayuannya berhubung sabitan kes liwat terhadapnya.Ahli Parlimen Port Dickson itu memohon satu deklarasi bahawa sabitan terhadapnya oleh Mahkamah Rayuan pada 7 Mac 2014 ultra vires atau melangkaui kekuasaan Perlembagaan Persekutuan dan oleh yang demikian, adalah terbatal serta tidak sah.Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan itu ultra vires dan oleh yang demikian, adalah terbatal serta tidak sah.Sabitan dan hukuman penjara lima tahun ke atas Anwar bagi kesalahan meliwat Mohd Saiful telah dikekalkan oleh Mahkamah Persekutuan.Bagaimanapun, Anwar telah mendapat pengampunan penuh daripada Yang di Pertuan Agong pada 16 Mei 2018.Pada 8 November 2017, Mahkamah Tinggi telah membenarkan permohonan kerajaan untuk membatalkan saman pemula Anwar selepas memutuskan bahawa kesnya tidak mempunyai asas dan sebarang bukti sebagai sokongan.


Raja Charles III diisytihar ketua negara Australia, New Zealand

Selain United Kingdom, Raja Charles III juga secara rasmi diisytiharkan sebagai ketua negara Australia dan New Zealand.
Menurut penyiar awam Australia ABC, pengisytiharan di negara itu dibuat oleh Gabenor Jeneral David Hurley, lapor Agensi Anadolu (AA).
"Berikutan kemangkatan Ratu Elizabeth II, takhta yang sah diserahkan kepada Putera Charles Philip Arthur George," isytihar Hurley.
Pengisytiharan itu ditandatangani oleh Hurley dan Perdana Menteri Anthony Albanese.
Albanese berkata pengisytiharan ketua negara baru itu merupakan yang pertama dalam hidupnya, dan juga bagi kebanyakan rakyat Australia, "ia adalah peristiwa yang bersejarah."
Sementara itu, satu majlis pengisytiharan berasingan untuk Raja Charles III turut diadakan di ibu kota New Zealand, Wellington, lapor saluran 1 News TV.
Orang kenamaan yang hadir di parlimen untuk menandakan pengumuman ketua negara baru termasuk Perdana Menteri Jacinda Ardern dan Gabenor Jeneral Cindy Kiro.
"Hari ini kami memperingati pemergian Ratu Elizabeth II dan mengiktiraf anakandanya Raja Charles III sebagai ketua negara kami," kata Ardern.
Ratu Elizabeth II, raja paling lama berkhidmat di Britain mangkat pada usia 96 tahun pada 8 September.
Baginda digantikan oleh anakandanya Charles.


Skandal kartel daging, SPRM tahan ejen penghantaran

Suruhanjaya Pencegahan Rasuah Malaysia (SPRM) Johor malam tadi menahan seorang lelaki disyaki terlibat dengan rasuah, yang berkaitan dengan isu skandal kartel daging.Difahamkan lelaki berumur 55 tahun yang merupakan ejen penghantaran itu ditahan di Pejabat SPRM Johor kira-kira pukul 8.00 malam tadi bagi membantu siasatan mengikut Seksyen 18 Akta SPRM 2009.Pengarah SPRM Johor Azmi Alias ketika dihubungi malam tadi mengesahkan tangkapan, namun enggan mengulas lanjut berikutan kes masih dalam siasatan.Lelaki itu dijangka akan dibawa ke Mahkamah Majistret Johor Bahru pagi ini bagi permohonan reman.Pada 1 Disember tahun lepas, Jabatan Perkhidmatan Kuarantin dan Pemeriksaan Malaysia (Maqis) dilaporkan mendedahkan kegiatan kartel daging sejuk beku import yang membawa masuk daging tanpa sijil halal sebelum meletakkan logo halal palsu untuk membolehkannya dijual di pasaran tempatan.